text:
Mu Rwanda
Umuturage Ku Isonga! Hamwe Ba Gitifu Barakubita, Ahandi Bagakubitwa
Mu nzego z’ibanze iyo abayobozi bahuye n’abaturage bagira imvugo imaze kumenyerwa igira iti; “ Umuturage ku Isonga”. Inkuru zanditswe mu myaka mike ishize zashyize bamwe mu bayobozi bo mu nzego z’ibanze mu majwi zivuga ko bakubita abaturage. Mu Murenge wa Kigali Muri Nyarugenge ho, abaturage bavugwaho gukubita Gitifu. We avuga ko bamusuzuguye!
Ku wa Mbere tariki 08, Werurwe, 2021 abatuye Umudugudu w’icyitegererezo uri mu Murenge wa Kigali baravugwaho gukubita Umunyamabanga nshingwabikorwa wawo witwa Jean Claude Niyibizi.
Taarifa yamenye ko kugira ngo uriya muyobozi akubitwe[we yatubwiye ko yasuzuguwe], byaturutse ku mpamvu y’uko hari umukobwa wo muri uriya mudugudu yasabye [gitifu abimusaba] kwambara agapfukamunwa neza undi ntiyabikora ndetse amusubiza ko atari we ushinzwe kwambika abantu agapfukamunwa.
Bivugwa ko uwo mukobwa[tutaramenya amazina ye]yamututse, undi ararakara ‘aramufata’, akimufata haje abasore n’inkumi bakubira[basuzugura] uwo muyobozi kugira ngo arekure uwo mukobwa.
Imodoka ye yigeze gutoborwa ipine…
Si ubwa mbere Bwana Jean Claude Niyibizi ahuye n’ikibazo muri uriya mudugudu. Ku Bunani bw’umwaka ushize ni ukuvuga mu ijoro ryo kuwa 31, Ukuboza, 2020 rishyira uwa 01, Mutarama, 2021, abaturage bapfumuye ipine ry’imodoka ya Niyibizi, amakuru twahawe n’umwe mu bakora mu nzego z’umutekano akavuga ko bamuzizaga ko yaparitse mu mudugudu wabo.
Umunyamabanga nshingwabikorwa w’Umurenge wa Kigali Jean Claude Niyibizi yabwiye Taarifa ko byabaye ubwo yari yaje kureba niba abahatuye bubahiriza amabwiriza yo kwirinda COVID-19 bakaguma mu ngo, nk’uko Polisi yari yabisabye.
Ati: “ Kubera ko nari naparitse imodoka mu mudugudu wabo bamwe ntibishimiye iby’uko twababujije kwishimira Ubunani bapfumura ipine ry’imodoka yanjye.”
Yatubwiye ko batapfumuye amapine yose ahubwo bapfumuye ipine rimwe ry’imbere, i bumoso.
Jean Claude Niyibizi avuga ko n’ubwo ababikoze barengeje imyaka 18 igenwa n’amategeko y’uko uwabikoze abibazwa n’amategeko, ariko agaya n’ababyeyi babo, agasaba abandi babyeyi gutanga uburere bwiza.
Abafunzwe ni abantu batatu barimo abasore babiri n’umukobwa umwe.
Kuba hari hamwe havugwa gukubitwa kwa gitifu cyangwa kw’abaturage ni ikibazo…
Hashize amezi abiri Taarifa itanze ingero z’abayobozi [biganjemo ba gitifu b’imirenge] bavuzweho guhohotera abaturage muri rusange.
Ingero twatanze icyo gihe ni izagaragaye mu turere dutandatu ari two:
-Karongi
-Nyaruguru
-Huye
-Kicukiro
-Musanze
-na Bugesera
Ingero zatanzwe icyo gihe zerekanaga ko hari bamwe mu bayobozi mu nzego z’ibanze bahohotera abaturage kubera impamvu zitandukanye.
Zimwe zirimo kuba hari abaturage basuzugura abayobozi, aba bakananirwa kubyihanganira bagakoresha imbaraga zirimo n’izihutaza abaturage, abandi bakabiterwa n’imico mibi bakuranye.
Abayobozi b’Inzego z’ibanze bongerewe umwaka…
Manda z’abayobozi b’Inzego z’ibanze ziherutse kongerwaho umwaka kubera ingaruka za COVID-19. Abaturage baganirije Taarifa basaba Minisiteri y’ubutegetsi bw’igihugu kuzakaza ingamba zo guhana abayobozi bahohotera abo bashinzwe ariko nanone abaturage bakigishwa inyigisho mboneragihugu kurushaho.


c: text/html

text:
Muraho neza, nyuma yo kureba sport z’izana ikibuno kinini hari benshi basigaranye ibibazo. Bakibaza bati ese izo sport nukuzikora kangahe mu cyumweru? Bifata igihe kingana gite ngo ubone impinduka? Uzikoze wese se birakunda? Uyu munsi tukaba twifuje gusubiza bimwe muri ibi bibazo.
Mu minsi 30 gusa ushobora kwimenyereza gukora izi sport kandi ukabona impinduka. Twashatse program ikwereka sport ugomba gukora n’inshuro uyisubiramo buri munsi. Twahisemo imyitozo tubona ushobora gukorera mu rugo cyangwa muri gym bitewe nahakunogeye.
Mu rwego rwo kuborohereza kubona imyitozo numubare wayo, mwadukurikira ku rubuga rwacu rwa facebook @Tuganirre. Aho tuzajya twandika gahunda y’icyumweru cyose mu buryo bworoshye gusoma kurusha iyi shusho iri haruguru.
Imyitozo akora yose hamwe ni 5. Reka abe ariyo duheraho tureba amaphoto agaragaza uko akorwa:
Squats
Pointed butt lifts
Fire hydrants
Heel kick
Bridges
Atangira akora 3 gusa akagenda yongera umubare wa reps buri munsi arinako yongeramo indi myitozo. Ibi bifasha inyama z’umubiri kutamenyera zikarekera kwiyongera.
Izi sports zigenewe cyane cyane umuntu udasanzwe azimenyereye ushaka kuzitangira. Ku bantu bamenyereye sports zishobora kuborohera bigatuma nta mpinduka igaragara. Mu rwego rwo gutuma zikora neza kurushaho wakifashisha resistance bands cyangwa ankle weights cyangwa ukaba wabikoresha byose.
Iyi program uyikoze udasiba ukayikora neza hari icyo yagufasha. Ukwezi kumwe ni igihe gito ntango waba ugize ikibuno nkicya Kim Kardashian cyangwa Nicky Minaj. Ariko kwagira icyo kukumarira ugatangira sport zizahindura uko uteye. Abatabyiyumvisha ko izi sports zikora turabumva, gusa kuzigerageza ukabyirebera byaba byiza kurushaho.
Murakoze gusoma mugire umunsi mwiza :-), muzagaruke.

robotstxt: allowed

filter: keep


text:
Intego nyamukuru ya gahunda ya OPEN CALLS za NIRDA ni ukuzana gahunda yo guhanga udushya mu mikorere y’Inganda, bikazamura ubushobozi bw’inganda zo mu Rwanda ndetse bikaziha ubushobozi bwo gukora ibicuruzwa bibasha guhangana ku isoko ryo mu Rwanda ndetse no ku rwego mpuzamahanga, bikazamura inyungu, ubushobozi bwo kongera ibyoherezwa mu mahanga n’urwego rwo guhanga imirimo.
Muri gahunda ya Guverinoma y’u Rwanda yo kuzamura ibikorerwa mu Rwanda kugira ngo bibashe guhaza isoko ryo mu gihugu no kubasha guhangana ku isoko ry’ibyoherezwa mu mahanga, NIRDA igamije gushyigikira inganda mu iyongeragaciro ry’ibicuruzwa. NIRDA izashyira mu bikorwa iyongeragaciro ryibanda ku bikorwa bitandukanye bikenewe kugira ngo igicuruzwa runaka cyangwa serivisi gitekerezweho, kinyure mu nzira kigomba kunyuramo zose gikorwa cyangwa gishyirwa mu bikorwa, kigezwe ku muguzi ndetse n’uburyo gifatwa nyuma yo gukoreshwa. Ibikorwa birimo iyongeragaciro bishobora gukorerwa mu ruganda rumwe cyangwa se bikagabanwa n’inganda zitandukanye, ndetse bishobora gukorerwa mu gace kamwe cyangwa se bikaba byakorerwa ahantu hanini kurushaho.
NIRDA izahitamo iyongeragaciro ritanga amahirwe yo kugera ku ntego zayo, zitaye kuri ibi bikurikira:
Imishinga ya NIRDA yose izashyira imbaraga ku kwigira ku mbogamizi zagiye zibaho mbere ndetse no gushimangira no gusubiramo ibyakozwe neza. Ibi bigamije gutuma umusaruro w’imishinga y’igihe kirekire igira akamaro ku bukungu bw’igihugu.
INTAMBWE ZO KWIYANDIKISHA
Kwiyandikisha binyura mu ntambwe ebyiri zoroshye:


text:
Akenshi bijya bishoboka ko umukobwa mwiza, wize, ukora cyangwa ukomoka mu muryango muzima n’ibindi usanga afite imyaka ibarirwa muri 30 na 40 nta mugabo, rimwe na rimwe nta n’umusore bafitanye gahunda yo kurushinga.
Iyo bigeze aha ni bwo abantu batangira kujujura uko bamubonye atambuka bavuga ko yagumiwe.
Biragoye kwemeza imyaka runaka umukobwa ageza agahita ashyirwa mu cyiciro cy’abagumiwe kuko buri muntu abiha inyito bitewe n’imyumvire ye.
Muri imwe mu miryango Nyarwanda, iyo umukobwa arangije kaminuza, usanga bamubaza bati ko nta muntu utwereka? Abandi bati fiyanse ari hehe? N’ibindi bibazo bisa n’ibyo biganisha ku ngingo y’ubukwe.
Nyamara ariko igisekeje ni uko hari igihe bishobora guturuka ku babyeyi babaza ibibazo bangiranye umwana wabo iminsi yose yo kubaho kwe, baramuhaye amabwiriza y’uko badashaka na rimwe kuzamubonana n’abasore, ko abasore ari abantu babi, ko bazamwangiriza ubuzima, ko bamubeshya, n’ibindi byinshi kabone n’iyo yaba ari umukobwa mukuru.
Uku gufungirana umwana cyane no kumwangisha abasore ni kimwe mu bishyirwa mu majwi ko byaba intandaro yo kugumirwa ku mukobwa. Gusa abenshi bemeza ko nta myaka izwi ihari ishinja umukobwa kugumirwa.
Nyuma yo kubakusanyiriza bimwe mu bitekerezo byatanzwe n’abantu batandukanye, abenshi bemeza ko abakobwa bagumirwa akenshi ari bo ubwabo baba babigizemo uruhare.
Dore bimwe mu bitekerezo byatanzwe mu biganiro umunyamakuru yagiranye n’abantu batanukanye bishimangira uruhare rw’abakobwa mu kugumirwa kwabo (abenshi amazina yabo yarhinduwe):
Uaayo: “Iyo biyemeye bishobora kubaviramo kugumirwa”;
Umugisha: “Kwishyiramo ishusho y’umusore bazabana (akenshi usanga itanabaho) hanyuma agakomeza ategereje, amaso nayo agahera mu kirere nyine kuko aba ategereje ‘un type parfait’ (umuziranenge) kandi mu by’ukuri ntawubaho.”
Peter:“Akenshi biterwa n’uko umukobwa yiyumva. Hari igihe umukobwa yumva ko ari mwiza cyane maze akiha kujya apinga abatypes (basore baza kumutereta) kandi wenda abo apinga ari bo bari ku rwego rwe ngo ategereje ama ‘bon gars’ (abasore b’agatangaza), bikarangira asanze yaripashije muremure (yaribeshye), agahita aririmba urwo abonye!”
Sonia:“Akenshi biterwa no gushaka ibikurenze, kutishimira uwo uriwe bigatuma wanga abo muri mu cyiciro kimwe utegereje abandi nabo batagushaka”.
Grolia: “Njye nzi ko akenshi abakobwa bafite amafaranga menshi ari bo bakunda kubura abagabo”.
Nteziyaremye: “Ku kigereranyo cya 100% ariko wenda ntakabije 80%; abakobwa bagiramo uruhare mu kugumirwa kwabo kuko babenga cyane bategereje wa wundi uzaza hari uko ameze, afite Carina cyangwa Prado (ubwoko bw’imodoka); bikazarangira atababonye ahubwo yemera babandi baciriritse”.
Munezero yagize ati: “Ariko se umukobwa arakundwa, ntakunde? Uyu muco ni uwa kera ku mwaduko w’abazungu ngo bagendaga mu kirago mpaka mu cyumba! Abakobwa ni imbuto y’urukundo kandi akubwiye ko agukunda, si ukwica umuco ahubwo ni ukuwukomeza kuko umuco urangwa no kurukomeza… Gukunda si umwihariko ni impano twahawe twese.”
Mu biganiro bitandukanye umunyamakuru yaganiriye n’abantu bakuze bafite ubunararibonye, bagaragaza ko hari igihe abakobwa banagumirwa kubera ko bagiye babeshywa kenshi bagera aho bagacika intege zo gukomeza kuvugana n’abandi kuko babishisha ko na bo ari indyarya.


text:
Kuri uyu munsi tariki 09 Gicurasi nibwo Isi yose yizihizaho umunsi mpuzamahanga wahariwe ababyeyi b’Abamama, Miss Mutesi Jolly yagaragaje ifoto ya mama we umubyara ndetse anifuriza ababyeyi bose umunsi mwiza wabahariwe.
Mutesi Jolly wabaye Nyampinga w’u Rwanda 2016, yagaragaje ifoto ya Nyina mu kwifuriza ababyeyi b’abagore umunsi wabo. Yabashimiye urukundo ntagereranwa, gushyigikira no kuba urutirigongo rw’imiryango. Ati “umunsi mwiza babyeyi mwese ku bw’urukundo rwanyu rutagereranwa ,mudutera ingabo mu bitugu ,mu mibereho yacu , mwarakoze rwose mudutera ishema.”


text:
Nkuko twari twabibasezeranije, tugiye kubagezaho iby’urusengero rwa kane(4), turakomereza ku byaruranze, umwihariko warwo ndetse tunavuge uko rwasenyutse, hanyuma turasoza tuvuga ku rusengero rwa gatanu(5)
Urusengero rwa kane(4) n’uko rwasenyutse.
Ubwiza bw’iyi nzu bwo hanyuma buzaruta ubwa mbere, ni ko Uwiteka Nyiringabo avuga, kandi aha hantu nzahatangira amahoro.” Ni ko Uwiteka Nyiringabo avuga(Hagayi2.9)
Iri ni ijambo Imana yabwiye umuhanuzi Hagayi ngo abwire Zerubabeli ko urusengero bagiye kubaka ruzarusha ubwiza urwa Salomo kuko ibyaha byarukorewemo byarubujije amahoro bituma rusenyuka;
Urwo rusengero rero rwari i yerusalemu, ninarwo umwami Herode yavuguruye,imyaka mirongo ine n’itandatu (Yohana 2.20); rwari urusengero rw’amateka, runini, ninarwo Yesu yaruhukiyemo, kuko byari byarahanuwe ko Yesu azaza ari Umwami w’amahoro (Yesaya9.5)
Dore bimwe mu biranga amateka yarwo:
⃣Ni muri rwo umutambyi Zakariya yahuriyemo na malayika wamuhaye isezerano ryo kubyara Yohana (Luka 1.13)
⃣Ni ho habaga umusaza witwaga Simiyoni wari warabwiwe ko atazapfa atabonye umucunguzi Yesu (Luka 2.25).
⃣Ni ho habaga umukecuru w’umuhanuzikazi witwaga Hana (Luka 2.36)
Ni ho agakiza kabonerwa muri Kristo Yesu kabonekeye (Luka 4.18)
Ni ho Yesu yakorewe imihango yose ya Kiyuda (Luka 2.22)
Ni ho ubutambyi bwarangiriye, umwenda wari ukingirije ahera cyane h’urwo rusengero utabukamo kabiri (Matayo 27.51)
Ni ho hari intebe ya Mesiya wari utegerejwe (Luka 2.46), ku bw’ibyo, ni ho amasezerano yose Imana yatanze yasohoreye (Yohana19.30)
Dore icyatumye rusenyuka:
Rwari rwarahindutse isoko aho kuba ahantu ho gusengera, bibabaza Imana (Yohana 2.14); Yesu yarahageze amena ifeza z’abaguraga maze biba intandaro yo kumugambanira ngo yicwe;
Hanyuma mu mwaka wa 70 nyuma y’ivuka rya Yesu ni bwo Yerusalemu yatwitswe, n’urwo rusengero rurasenywa ntihasigara ibuye risigara rigeretse ku rindi nk’uko Yesu yari yarabivuze (Mariko 13.2)
Nyuma y’imyaka 952 ni bwo Abisilamu baje bubaka umusigiti muri icyo kibanza, kandi na bugingo n’ubu ni wo uhari.
Ubuhanuzi busigaje gusohora ni uko hazabaho imirwano ikomeye hagati y’Abisirayeli n’Abisilamu, hakongera hakubakwa urusengero kuko ngo n’ibikoresho byarateguwe.
Ibi byose bizaba ari ukugira ngo ubuhanuzi busohore, kuko nta rundi rusengero ruzongera kubaho, nk’uko Yesu yabivuze, ati ’’Igihe kiraje ndetse kirasohoye, ubwo abasenga by’ukuri basengera Data mu Mwuka no mu kuri, kuko Data ashaka ko bene abo ari bo bamusenga’’(Yohana 4:23).
Urusengero rwa gatanu(5)
Mbese ntimuzi yuko imibiri yanyu ari insengero z’Umwuka Wera uri muri mwe, uwo mufite wavuye ku Mana? Kandi ntimuri abanyu ngo mwigenge (1Abakorinto 6.19)
Nkuko twavuze ku nsengero enye(4), ubu tugiye kuvuga ku rusengero rwa nyuma, arirwo rwa gatanu: Umutima w’umuntu; emerera Yesu yinjire kuko ari ku rugi arakomanga (Ibyahishuwe 3.20).
Uru rusengero rugizwe n’ibice bitatu( 3 ).
1.Umubiri(Body):iyo umuntu apfuye urabora, ari na yo mpamvu umubiri udakwiriye kuba intandaro yo kwanduza inzu y’Imana (Luka 12.4).
2.Umwuka (Spirit):tnawo urawugendana, ni yo mpamvu niba ukijijwe, umwuka wawe uzajya muri paradizo, ariko niba uri umunyabyaha uzajya muri Gehinomu.
3.Ubugingo(Soul) : ni imyumvire y’umuntu;iyo apfuye, ubugingo buzima bujya ku Mana, naho ubufite ibyaha buba bwarapfuye, butegereje kuzarimbuka.
Nk’uko rero twabibonye, icyaha ni cyo kintu cyonyine kibasha gusenya urusengero rw’Imana, ari na yo mpamvu ukwiye kurinda umutima wawe kuruta ibindi byose birindwa, kuko arimo iby’ubugingo bikomokaho (Imigani 4.23).
[email protected]


text:
Kamonyi: Umukozi wa SACCO yateruyemo asaga ibihumbi 600
SACCO yo mu murenge wa Ngamba, ushinzwe kwakira no guhereza amafaranga (Cashier) yavumbuwe ko aho kuyabika muri SACCO yikoreramo akitwarira.
Umukozi wa SACCO y’umurenge wa Ngamba, mu bugenzuzi bwakozwe na ngenzuzi ya SACCO n’abayobozi bayo muri rusange, byagaragaye ko mu bubiko bw’ahagomba kubikwa amafaranga y’abakiriya ba SACCO Ngamba, yakuyemo amafaranga asaga ibihumbi 600 by’amanyarwanda.
Abaturage babitsa muri iyi SACCO baganiriye n’intyoza.com, bagaragaza ko nubwo bafitiye icyizere ubuyobozi bubareberera ngo ni ngombwa ko buhoza ijisho kuri aba bacunga ifaranga ryabo kuko ngo nta wabashira amakenga.
Impamvu yo kudashirwa amakenga, ituruka ngo ku kuba hirya no hino bumva abitiza cyangwa bakikorera muyo bashinzwe kubika cyangwa bakayiba.
Abaturage twaganiriye batashimye ko amazina yabo tuyatangaza, bavuga kandi ko n’ubundi n’abababikira uretse ko nta gihamya babiboneye ngo bumvaga ko bajya bitiza amafaranga yabo mu gukemura bimwe mu bibazo byabo cyangwa se bakayacuruza kubw’inyungu zabo bwite bizeye kuyasubizaho by’igihe gito.
Nsengimana Pierre Claver, Perezida w’inama y’ubutegetsi ya SACCO ya Ngamba, atangaza ko iki kibazo koko gihari cy’umukozi yita ko yakoze amanyanga agatwara amafaranga ya SACCO asaga ibihumbi 600 y’u Rwanda.
Nsengimana, atangaza ko ibi byagaragaye nyuma y’igenzura ryakozwe hakaza kugaragara ko amafaranga yabuze ndetse uwayatwaye ubwe akaza kubyiyemerera.
Nsengimana agira ati:” Uko bimeze, ikibazo cyo kirahari, uwabikoze ubwe twaramwegereye, arabyiyemerera ndetse adukorera inyandiko, adusaba imbabazi, avuga ko yigurije amafaranga ndetse aduha igihe azatwishyurira.
Uyu muyobozi w’inama y’ubutegetsi ya SACCO ya Ngamba, avuga ko nubwo bimeze bitya ngo ibyo uyu mukozi yavuze babona bidahagije, ngo haracyakorwa icukumburwa hakusanywa ibikenewe ndetse no kureba niba ibyo babonye aribyo byonyine.
Uyu mukozi uvugwaho gutwara aya mafaranga, amazina ye twirinze kuyatangaza muri iyi nkuru.
Munyaneza Theogene / intyoza.com


text:
Ubudahangarwa bw’umubiri wawe, bugira akamaro gakomeye ku buzima kuko bwitabazwa mu kurinda no kurwanirira umubiri ibyashaka kuwuhungabanya byose. Burinda ko mikorobe zose zagira aho zimenera, maze zikaba zatera indwara zitandukanye.
Iyo ufite ubudahangarwa bworoshye, bishobora kugutera ibibazo bikomeye ku buzima, kuko abasirikare bataba bagishoboye kurwanya mikorobe zitandukanye (yaba bagiteri, virusi cg imiyege), nuko ukibasirwa n’indwara z’ubwoko bwose.
Hari bimwe mu byo ukora bishobora kugira ingaruka mu kugabanuka k’ubudahangarwa bw’umubiri wawe.
1. Kugira umubyibuho ukabije
Ubushakashatsi bwerekana ko umubyibuho ukabije ugabanya ubudahangarwa bw’umubiri. Mu gihe ubyibushye birengeje urugero, ibyago byo kwibasirwa na infection zitandukanye biriyongera.
Ni ngombwa kugira urugero rukwiye rw’ibiro, ugakora sport niba ubyibushye cyane ndetse ukarya neza mu rwego rwo kwirinda ibibazo bitandukanye byibasira umubiri wawe.
2. Gukoresha cyane imiti cyane cyane ya antibiyotike
Gukoresha cyane kandi igihe kirekire imiti ya antibiyotike bishobora gutuma winangira ku miti (bivuze ko ubutaha hari igihe yaba itakikuvura), ndetse bikaba byanagabanya ubudahangarwa bw’umubiri, binyuze mu kugabanya urugero rwa proteyine zitabazwa mu gukora abasirikare (cytokines).
Ni ngombwa gufata imiti yo mu bwoko bwa antibiyotike, ari uko wayandikiwe na muganga gusa, kandi ukayifata neza uko yabikubwiye, yose ukayimara.
3. Isuku nke
Isuku ihagije ku mubiri ndetse n’aho uri, ifasha mu kurinda indwara nyinshi na mikorobe zishobora gutera izo ndwara.
Kutagira isuku ihagije, bibangamira cyane ubwirinzi bw’umubiri, kuko uba ufite ibyago byinshi byo kwinjirwamo na mikorobe, zishobora gutera infection n’ubundi burwayi butandukanye.
4. Inzoga nyinshi
Kunywa inzoga nyinshi bigira uruhare runini mu kwangiza abasirikare bashinzwe kurinda umubiri wawe. Iyo abasirikare bagabanutse, nibwo ushobora kwibasirwa n’indwara.
Zimwe mu ndwara zikomeye zikunze kwibasira abanywi b’inzoga ku buryo bukabije harimo n’igituntu.
5. Stress
Guhorana stress buri munsi bigabanya cyane ubudahangarwa bw’umubiri.
Kuba wagira stress umunsi umwe, ibyo ni ibisanzwe nta ruhare runini bigira mu kugabanya ubudahangarwa bwawe, ariko guhorana stress idashira buri munsi, bitera ibibazo bitandukanye, nibwo utangira kwibasirwa n’indwara nk’ibicurane, kuribwa mu gifu, umutwe udakira n’izindi infection.
6. Kuryama utinze cyane
Kutaryama igihe gikwiriye bishobora kugabanya ubudahangarwa bw’umubiri, ndetse bikagabanya abasirikare bashinzwe kurwanya mikorobe.
Ubushakashatsi bwakozwe, bwerekana ko abagabo baryama kugeza ku masaha 4 rimwe mu cyumweru, baba bafite mikorobe z’ibicurane nyinshi mu mubiri, kurusha abaryama kugeza amasaha 7 cg 8.
7. Kudakora sport
Kudakora imyitozo ngorora mubiri bishobora kugabanya ubushobozi bw’urwungano rw’ubwirinzi, bikaba byakongerera ibyago byo kwibasirwa n’indwara nyinshi.
Gukora sport buri gihe bishobora gufasha mu kongera ubudahangarwa, kuko sport zongera urugero rw’uturemangingo tw’amaraso tw’umweru, dufasha mu kurwanya mikorobe zitera uburwayi butandukanye.
8. Kunywa isukari nyinshi
Kunywa isukari nyinshi bishobora kugabanya ubudahangarwa, n’ubushobozi bw’umubiri bwo kwirinda indwara buragabanuka cyane ku rugero ruri hejuru.
Ubushakashatsi bwakozwe bwerekanye ko isukari nyinshi yangiza umubiri, itangira gukora iminota micye nyuma yo kuyinywa bikaba byageza ku masaha 5.
Iyo unyweye isukari nyinshi, itangira kugabanya vitamin C (vitamin y’ingenzi mu kongera ubudahangarwa) mu mubiri ndetse ishobora no kwangiza imiterere y’uturemangingo twitabazwa mu kurinda umubiri.
9. Kunywa itabi
Ingaruka zo kunywa itabi ni nyinshi, uretse kuba byagutera kanseri y’ibihaha, itabi rigabanya ubudahangarwa bw’umubiri.
Uburozi bwinshi buboneka mu itabi bugabanya ubudahangarwa bw’umubiri, bubuza uturemangingo turinda umubiri gukora ndetse no kwiyongera. Ibi byose nibyo bituma abanywi b’itabi bakunze kwibasirwa n’indwara z’ibihaha nk’umusonga, gukorora cyane ndetse na asima.
10. Guhora urakaye
Guseka byongera abasirikare b’umubiri ndetse bikagabanya imisemburo itera stress. Niba ukunda guhora urakaye, iki nicyo gihe cyo kubihindura kuko bikwangiriza ubuzima, bigabanya ubudahangarwa bw’umubiri wawe.
Ubushakashatsi bwarekana, ko kureba filime zisekeje byibuze isaha 1, byongera cyane ubudahangarwa bw’umubiri.
Ibi nibyo bintu by’ingenzi bishobora kugabanya ubudahangarwa bw’umubiri wawe. Niba wifuza kubwongera, ugomba kwirinda ibi byose.


text:
Pastor wa Rwandan Christian Convention William Budederi yambuwe umulimo,kandi yinjijwe mu butayu bugufiya aho agiye kwigishwa kubaha Uwiteka Imana yabakiranutsi
23rd FEB,2016 njyanwa mu iyerekwa maze mbona abagabo (3) bo mu bwoko bwa magigiri bahawe umurimo wo guhiga no kwica umuhanuzi Majeshi Leon,mbona bananiwe kumubona maze umwakagara ategeka yuko bicwa bagacibwa igihanga ngo kuko umurimo batagetswe bananiwe kuwutunganya neza kandi barahawe ibyangombwa byose bijyanye nubwicanyi
Nkiri muri uwo mwuka nerekwa mbona Uwiteka Imana ahagurukije abagabo(3) bagiye gukoreshwa ibikomeye cyane mu isi yabazima mu byo bazakoreshwa halimo no gukuraho umwakagara ku butegetsi kugirango isi yose imenye yuko Uwiteka ari we mutware utwara amahanga yose yo mu isi uko niko Uhoraho avuga.Ibyo Uwiteka agiye kubikorera kugirango atandukaye ibishimwa mu bigawa maze abakiranutsi barusheho kubona no kumenya Uwiteka Imana bajyaga basenga cyangwa bambaza batayizi uko niko Uhoraho ategetse
26th FEB,2016 njyanwa mu iyerekwa mbona turi abagabo(4) tugenda mu muhanda nyabagendwa,umwe muri bo nabashije kumenya ni Pastor Budederi William mbona abagabo batatu twari twikoreye imitwaro kumutwe ariko sinabashije kuyimenya iyariyo maze mbona Pastor William afashe bibiliya mu ntoki ndamubwira ngo nagende abwiriza mu muhanda kugirango abantu bihane kuko igihe kirarangiye agakiza gasubiye iyo katurutse
Maze aranga ahubwo asaba uko turi batatu kumuha imitwaro yacu yose arayikorera ayishyira kumutwe maze turagurana ampereza bibiliya ngenda mbwiraza mu muhanda maze ijambo ry’Uwiteka rirambwira riti,mwana w’umuntu,Pastor Budederi William yambuwe umulimo yakoraga kuko aciriweho iteka uko niko Uhoraho avuze.
Mukanya gato nongera gusubizwa mu iyerekwa mbona na none ndikumwe na Pastor Budederi William mbona atwaye imodoka cyangwa ikinabiziga cyo mubwoko bwa JEEP mbona aturuka mu muhana amanuka yihuta imbere hari abandi bantu nabo bari batwaye amamodoka bose bamanuka ubutayu bugufiya berekeza kunyanja iri haruguru yubwo butayu maze nanjye ndabakurikira tugeze mu butayu hagati mbona babandi bari bari mbere barasize maze ageze muri ubwo butayu hagati yaramaze kugenda nka ½ arahagarara ariko niya modoka ye yari maze gushiramo imbaraga maze mbonye ko adakomeje nsubira inyuma arambwira ngo ampe iyo jeep ye ngo nkurikire abo barikumwe ndamwangira
Nuko ijmabo ry’Uhoraho rirambwira riti,mwana w’umuntu,dore Pastor Budederi William mwambuye umurimo yakoraga kubera kutumvira Uwiteka Imana no kwishyira hejuru cyane none dore mwohereje mu gihugu cyo mu butayu kuko abanyarwanda b’Abatutsi biyita abanyamurenge bancumuyeho kandi bakerensheje ijambo ry’Uhoraho banga kugendera mu nzira zabasogokuruza babo kuko bagendeye mugukiranuka ariko abana babo bakunze iby’isi niyompamvu nanjye nta zatuma bagira icyo baragarika uko niko Uwiteka avuga.
Byuka wandike ibyo nkeretse kuko byihuse gusohora kugirango ababisoma babimenye kandi bamugezeho amakuru ye y’ijambo riturutse k’Uwiteka Imana yabakiranutsi.Nuko mbere yuko ngaruka mu mubiri ndatambika erekeza mu nkokora z’ubutayu mpasanga umudamu witwa Mama Linda wakundaga uwo mu Pastor cyane akamufasha mubijyanye n’ubumubiri maze mbona nawe yarafunguye urusengero mu gihugu cy’ubutayu bugufiya ariko urusengero rwe rwali rugizwe nabagore gusa gusa (Bisobanura abarozi)nuko numva umudamu umwe(Itorero) avuga ngo nta bwo umuhanuzi Majeshi Leon ashobora gusengera murusengero rwanyu ntarukundo mufite ngo icyo nicyo kimuranga ahantu hatari urukundo ntashobora kuhinjira.Maze wa mudamu aramubaza ati,abwirwa niki ahantu hatar’urukundo?Undi aramusubiza ati,sinzi uko abimenya ariko iyo agezemo agasanga ntarukundo ruharangwa ako kanya ahita yihagurukira akisohokera nuko ijambo ry’Uhoraho rirambwira riti,mwana w’umuntu,dore Mama Linda yinjijwe mu butayu no gukora umurimo atahamagariwe uko niko Uwiteka avuga.


text:
>> Kiliziya
>> Vatikani
UBUTUMWA NYIRUBUTUNGANE PAPA FRANSISIKO YAGENEYE UMUNSI MPUZAMAHANGA W’AMAHORO WIZIHIZWA KU ITARIKI YA 1 MUTARAMA 2014
Ubuvandimwe, ishingiro n’inzira y’amahoro
1. Mu butumwa bwanjye bwa mbere nageneye Umunsi mpuzamahanga w’Amahoro,ndifuza kubifuriza mwebwe bantu mwese n’imiryango yose, kugira ubuzima bwuzuye ibyishimo n’amizero. Koko rero, mu mutima wa buri mugabo na buri mugore habamo icyo cyifuzo cyo kugira ubuzima bwuzuye, burangwamo n’inyota idasubirwaho y’ubuvandimwe, buganisha ku gushyira hamwe n’abandi, tutagomba kubonamo abanzi cyangwa abo duhanganye, ahubwo dukwiye kubanamo abavandimwe tugomba kwakira no guhobera. Mu by’ukuri, ubuvandimwe ni igipimo cy’ingenzi ku muntu waremewe kubana n’abandi. Kuba twiyumvamo ko tugomba kubana n’abandi bidufasha kubona no gufata umuntu wese nk’umuvandimwe nyakuri. Bitabaye ibyo, kubaka umuryango nyabantu utunganye, urangwamo amahoro akomeye kandi arambye ntibyashoboka. Byongeye kandi, ni ngombwa kwibutsa ko ubusanzwe ubuvandimwe bubanza kwigirwa mu muryango, cyane bihereye ku nshingano n’ubwuzuzanye bw’abagize uwo muryango bose, by’ubwumwihariko inshingano z’umugabo n’iz’umugore. Umuryango ni isoko y’ubuvandimwe ubwo ari bwo bwose, ni nayo mpamvu ari inkingi n’inzira y’ibanze y’amahoro, kubera ko ubikesha umuhamagaro wawo, ugomba kwigarurira isi yose ku bw’urukundo rwawo. Ukwiyongera kandi kwagutse k’uburyo bw’itumanaho kuri iyi si yacu, bigaragaza ku buryo bufatika umutima w’ubumwe no gusangira umurage rusange hagati y’ibihugu by’isi. Mu ihindagurika ry’amateka kimwe no mu runyurane rw’amoko, imiryango n’imico, tubona umuhamagaro wo kubaka umuryango ugizwe n’abavandimwe bakirana hagati yabo, kandi bamwe bakita ku bandi. Ariko uwo muhamagaro kugeza ubu usanga akenshi ubangamirwa kandi ukavuguruzwa n’ibikorerwa muri iyi si irangwa no « kutagira icyo yitaho », ibyo bikagenda bituganisha buhoro buhoro mu kumenyera umubabaro w’abandi, tugahitamo kwireba ubwacu gusa. Mu bice byinshi by’isi, guhutaza bikabije uburenganzira shingiro bwa muntu, cyane cyane uburenganzira k’ubuzima n’ubwisanzure mu by’iyobokamana ntibyigeze bihwema. Ikibazo cy’ubucuruzi bw’abantu, ibikorwa bibangamira ubuzima kandi bituma abantu barushaho kwiheba, na byo ni urugero ruteye impungenge. Ku ntambara zituma abantu bahangana hakoreshwa intwaro, hiyongeraho n’izindi zitagaragara neza, ariko zirimbura abantu buhoro buhoro, zikorwa mu rwego rw’ubukungu n’imari hakoreshejwe uburyo bwangiza ubuzima, imiryango, n’ibikorwa. Nk’uko byemejwe na Papa Benedigito wa XVI, ikusanyabukungu riratwegeranya ariko ntiritugira abavandimwe. Byongeye kandi, ubusumbane mu mibereho bugaragara, ubukene n’akarengane, ntibyerekana gusa ukubura k’ubuvandimwe buhamye, ahubwo ni no kubura k’umuco wo gushyira hamwe. Ingengabitekerezo nshya, zirangwa no kuba nyamwigendaho mu buryo bwose, kwikunda no gukoresha umutungo mu bwikanyize bica intege umubano w’abantu, ahubwo bigashyigikira imyumvire yo « kutita ku bandi », umuco w’agasuzuguro no gutererana abatishoboye, maze bagafatwa nk’« imburamumaro ». Biragaragara neza ko umubano w’abantu ugenda uhinduka « mpa nguhe » no kwikunda. Ikindi kandi, biraboneka neza ko amategeko ngenderwaho y’imyitwarire y’ibi bihe, adashobora kugera ku buvandimwe nyakuri, kuko ubuvandimwe budashingiye k’Umubyeyi umwe, ari we shingiro nyakuri ryabwo, budashobora kubaho. Ubuvandimwe nyabwo hagati y’abantu busaba kandi bugomba gukomoka ku Mana. Ushingiye kuri uko kumenya uwo Mubyeyi, ubuvandimwe hagati y’abantu burakomera, ari byo kuvuga imyifatire ituma uba mugenzi wa mugenzi wawe kandi ukamwitaho. « Murumuna wawe ari hehe ? » (Intg 4,9). Kugira ngo twumve neza uwo muhamagaro w’umuntu mu guharanira ubuvandimwe, kumenya neza inzitizi zituma butagerwaho no kuvumbura inzira yo kuzirengaho, ni ngombwa kwemera kuyoborwa n’ubumenyi bw’umugambi w’Imana, nk’uko bigaragara ku buryo buhebuje mu Byanditswe Bitagatifu. Nk’uko bivugwa mu mateka y’uwo muryango wa kera, abantu bose baturuka ku babyeyi bamwe, Adamu na Eva, umuryango w’abantu babiri, baremwe n’Imana mu ishusho ryayo no mu misusire yayo (Intg 1, 26) ari bo babyeyi ba Kayini na Abeli. Muri iyo nkuru idutekerereza iby’uwo muryango wa kera, tubonamo intangiriro y’umuryango nyabantu, uko umubano w’abantu n’uw’ibihugu wagiye utera imbere. Abeli yari umushumba, Kayini akaba umuhinzi. Isano ikomeye kimwe n’umuhamagaro byabo ni ukuba abavandimwe ndetse no mu bibatandukanya bishingiye ku bikorwa byabo no ku muco wabo, uburyo bitwara imbere y’Imana n’ibiremwa. Icyakora iyicwa rya Abeli ryakozwe na Kayini, ryerekana mu buryo bukomeye kwanga bidasubirwaho umuhamagaro wo kuba abavandimwe. Amateka yabo (reba Intg 4 ,1-16) agaragaza umurimo ukomeye abantu bose bahamagarirwa wo kubaho bunze ubumwe, ari magirirane. Kayini mu kutihanganira ugushimwa n’Imana kwa Abeli, kubera ko yatuye amatungo ye meza – « Nyagasani yashimye Abeli n’amaturo ye, ariko ntiyashima Kayini n’amaturo ye » (Intg 4, 4-5) – yica Abeli kubera ishyari. Ni muri ubwo buryo yihakanye umuvandimwe, yanga kugira imibanire myiza n’umuvandimwe we, kuba imbere y’Imana, arangiza inshingano ze zo kwita ku muvandimwe we no kumurinda. Kuri iki kibazo Imana yabajije Kayini ngo : « Murumuna wawe ari hehe ? », Imana imusaba kwisobanura ku gikorwa cye, yarasubije ati « simbizi ! Mbese ndi umurinzi wa murumuna wanjye ? » (Intg 4, 9). Igitabo cy’Intangiriro gikomeza kitubwira kiti « Nuko Kayini ava mu maso y’Uhoraho » (4,16). Ni ngombwa kwibaza impamvu ihamye yatumye Kayini atemera isano y’ubuvandimwe, ubumwe n’umubano byamuhuzaga n’umuvandimwe we Abeli. Imana ubwayo yerekana kandi igaya Kayini kuba hafi y’ikibi ngo : « Icyaha kibunze ku irebe ry’umuryango wawe » (Intg 4, 7). Kayini yanze kurwanya ikibi maze ahitamo « gusimbukira murumuna we Abeli (Intg 4, 8), maze asuzugura atyo umugambi w’Imana. Ubwo ahemuka k’umuhamagaro we wo kuba umwana w’Imana no kubaho kivandimwe. Inkuru ya Kayini n’Abeli yigisha ko isi ifite muri yo umuhamagaro w’ubuvandimwe, ariko na none ikigiramo ubugwari bwo kuwutatira. Bigaragarira mu kwikunda kwa buri munsi, ari na yo ntandaro y’intambara n’akarengane birenze urugero : koko rero abantu benshi bapfa bazira abavandimwe babo ; birengagiza umuhamagaro wabo, ari byo kuvuga ko bagombaga kuba magirirane. « Kandi mwese muri abavandimwe » (Mt 23, 8).
2. Ikibazo umuntu yakwibaza : Ese abantu b’iyi si ntibazigera bashobora kugira inyota y’ubuvandimwe, Imana Data yashyize muri bo ? Bazashobora se gutsinda ku bw’imbaraga zabo bwite kutagira icyo bitaho, ukwikunda n’urwangano, bakemera ibitandukanya abavandimwe ? Mu yandi magambo, dushobora kuvuga muri make igisubizo Yezu aduha muri aya magambo : Dufite Umubyeyi umwe ari we Imana, twese turi abavandimwe (Mt 23, 8-9). Inkomoko y’ubuvandimwe bwacu ishinze imizi ku Bubyeyi bw’Imana. Ububyeyi bw’Imana buvugwa, si ubusanzwe bw’umubiri twese tuzi, ahubwo ni ububyeyi bukomoka ku rukundo rudasanzwe kandi rw’ukuri Imana ikunda buri muntu (Mt 6, 25-30). Ni ububyeyi bubyara ubuvandimwe bw’ukuri, kuko urukundo rw’Imana iyo rwakiriwe ruhindura imibereho yacu, rukatwubakamo ubuvandimwe ; rutuma abantu bitabira ubufatanye no gusangira bihoraho. By’umwihariko, ubuvandimwe bwa muntu bwongera kwisanzura muri Yezu Kristu no ku bwe mu rupfu rwe no mu izuka rye. Umusaraba ni “urubuga” rudasubirwaho rw’umusingi w’ubuvandimwe, abantu ubwabo batashobora kugeraho bonyine. Yezu Kristu wigize umuntu kugira ngo adukize, agakunda Se kugeza ku rupfu, urupfu ndetse rw’umusaraba (Ef 2 ,8) yatugize ibiremwa bishya ku bw’izuka rye, mu bumwe bwuzuye n’ugushaka kw’Imana, hamwe n’umugambi wayo wo kuzuza umuhamagaro k’ubuvandimwe. Kuva mu ntangiriro, Yezu akomeza umugambi wa Se, amenya icyo Se yagennye cya ngombwa ku bintu byose. Ariko Kristu yigabije urupfu kubera urukundo rwa Se, ahinduka atyo ihame rishya kandi ridasubirwaho ko duhamagariwe kwemera muri We ko turi abavandimwe, kuko turi abana b’Umubyeyi umwe. Ni We Sezerano, akaba n’urubuga bwite muntu anyuramo ngo ashobore kwiyunga n’Imana n’abavandimwe be. Mu rupfu rwa Yezu ku musaraba, harimo ukurenga ibitandukanya abantu b’Isezerano n’abanyamahanga batagiraga ukwizera, kubera ko bari bakiri abanyamahanga kugeza muri icyo gihe cy’iyuzuzwa ry’Isezerano. Nk’uko byanditse mu ibaruwa yandikiwe Abanyefezi, Yezu Kristu ni we wungira muri we abantu bose. Yezu ni we Mahoro kubera ko agira umwe abo bantu babiri, asenya urukuta rwabatandukanyaga, ari rwo rwango. Muri We yaremye umuryango umwe, umuntu umwe mushya, ikiremwamuntu gishya (2 ,14-16) . Uwemera ubuzima bwa Kristu akaba muri We, amenya ko Imana ari Se akayiyegurira wese, akayikunda kuruta byose. Umuntu wunze ubumwe n’Imana ayibonamo Imana Data, Umubyeyi wa bose, ni yo mpamvu Imana imusaba kubana n’abandi kivandimwe. Muri Kristu, mugenzi wacu arakirwa kandi agakundwa nk’umwana w’Imana, nk’umuvandimwe, atari nk’umunyamahanga cyangwa nk’uwo bahanganye cyangwa se umwanzi. Mu muryango w’Imana, aho abana bose basangiye Umubyeyi umwe, kandi kubera ko bose bagemetswe kuri Kristu, bakaba abana muri Mwana, nta “vangura” ribarangwamo. Bose bahabwa agaciro kangana kandi katavogerwa. Bose bakunzwe n’Imana, bose bacunguwe n’amaraso ya Kristu, wapfuye kandi akazuka agirira buri muntu. Ni yo mpamvu umuntu atagomba kwirengagiza ubwo buvandimwe. Ubuvandimwe, ishingiro n’inzira y’amahoro
3. Bivuzwe gutyo, biroroshye kumva ko ubuvandimwe ari ishingiro n’inzira bigana amahoro. Amabaruwa ya Gishumba yanditswe n’abapapa bambanjirije avuga ku mibanire y’abantu adufasha kubyumva neza. Birahagije kureba uko Ibaruwa ya Gishumba ya Papa Pawulo wa VI yise Iterambere ry’abantu (Populorum progressio) isobanura amahoro icyo ari cyo cyangwa se ubufatanye mu by’isi (sollicituclo rei socialis) ya Papa Yohani Pawulo wa II. Muri iyo ya mbere tubonamo ko iterambere ry’abantu nyaryo ari izina rishya ry’amahoro. Naho mw’ibaruwa ya Papa Yohani Pawulo II, dusangamo ko amahoro ari igikorwa cy’ubufatanye bwa bose. Papa Paulo wa VI yemeza ko atari abantu ku giti cyabo gusa bagomba kubana, ahubwo n’ibihugu bigomba kubana mu mwuka wa kivandimwe. Yongera ko iyo myumvire n’uwo mubano, uko gushyira hamwe gukomeye no gukorera hamwe ari ngombwa kugira ngo twubake twese ejo heza ha muntu. Iyo nshingano ireba mbere na mbere abifite. Inshingano zabo zihera ku buvandimwe bwa kamere muntu na kamere mana bikaba bigaragarira mu buryo butatu : inshingano y’ubufatanye isaba ibihugu bikize gufasha ibikiri mu bukene ; inshingano y’ubutabera mu bantu isaba kuvugurura imibanire iri hagati y’ibihugu bikomeye n’ibyoroheje ; n’inshingano y’urukundo rwa buri wese isaba ko isi yateza imbere buri wese aho abantu bose bashobora kubona icyo batanga n’icyo bahabwa, ku buryo ugutera imbere kwa bamwe kutaba inzitizi ku iterambere ry’abandi. Bityo rero, nidufata amahoro nk’iterambere ry’abantu ku buryo bumwe, ntacyatubuza kumva twese icyarimwe ko ubuvandimwe ari ishingiro fatozo ry’amahoro. Papa Yohani Paulo wa II yemeza ko amahoro ari ubukungu budakorwaho, bukaba ari ikintu cyiza cyagenewe abantu bose ntawe uvuyemo. Amahoro ashobora kugerwaho no gusogongerwa nk’ikintu cy’ingenzi mu buzima cyangwa nk’iterambere rya muntu rirambye, iyo atekerejwe nk’ireme rigamije icyiza rusange cyangwa igifitiye akamaro abantu benshi. Ibyo bikaba bisaba guca ukubiri n’irari ryo kwikubira no kugira inyota y’ubutegetsi. Ni ngombwa kwitegura kwigomwa kubera mugenzi wawe aho kumunyunyuza ugamije inyungu zawe bwite, ukamuha aho kumutsikamira ugamije inyungu zawe. Ntitugomba kubona abandi bantu, andi mahanga cyangwa ikindi gihugu nk’ibikoresho runaka tugomba kwifashisha (mu gihe tukimubonamo ubushobozi), twaba tukamujugunya, ahubwo tugomba kumubonamo umuntu dusa, dukeneyeho ubufasha. Ubufatanye bw’abakristu ntibudusaba gusa gukunda mugenzi wacu kubera ko ari ikiremwa-muntu kandi ko afite n’uburenganzira bwe bw’uko agomba kureshya n’abandi bose, ahubwo ni uko yaremwe mu ishusho nyayo y’Imana Data, akaba yaracungujwe amaraso ya Kristu, ku buryo buhoraho na Roho Mutagatifu. Aha rero Papa Yohani Pawulo II atwibutsa ko Imana Data ari umubyeyi wacu twese, ko natwe twese turi abavandimwe muri Kristu, tukaba tumurikiwe na Roho Mutagatifu, uduha kubona isi ku bundi buryo kugira ngo dushobore kuyihindura. Ubuvandimwe, intambwe y’ikubitiro mu kurwanya ubukene 4. Mu Nyandiko yise “Ubuvandimwe Nyakuri” (Caritas in Veritate), uwambanjirije yibutsaga abatuye isi ko iyo ubuvandimwe bwabuze mu bantu no mu bihugu biba intandaro ikomeye y’ubukene. Hirya no hino (tuhabona) ubukene buterwa n’uko nta mibanire ihamye ikirangwa hagati y’abantu, y’imiryango ndetse n’ibihugu. Duhangayikishijwe no kubona ukuntu ubwigunge, gushyirwa ku ruhande, kwigizwayo, guhezwa n’ubundi buryo bunyuranye bubabaza abantu bugenda bwiyongera. Ubwo bukene bwamarwa n’uko abantu bakongera guha agaciro ubuvandimwe mu miryango, babikesheje gusangira ibibashimisha n’ibibababaza, ibyago n’amahirwe bahura na byo mu buzima bwabo. Bityo rero niba ku ruhande rumwe tuhasanga igabanuka ry’ubukene rigaragara, ku rundi ruhande, ntitwakwirengagiza ukwiyongera k’ubukene, ni ukuvuga ubusumbane mu bantu no mu matsinda yababa mu karere kamwe cyangwa basangiye amateka n’umuco. Ni nayo mpamvu ari ngombwa gushyiraho politiki zihamye, zituma habaho ihame ry’ubuvandimwe buha abantu kungana no kugira uburenganzira bumwe, kuri byose, haba ku mutungo, mu byo bakorerwa mu burezi, mu buvuzi, mu ikoranabuhanga bityo buri wese akagira imibereho myiza, agahabwa amahirwe yo kugira umushinga w’ubuzima no kwiteza imbere byuzuye nk’umuntu. Tuzi neza kandi akamaro ka za politiki zigamije kugabanya ubusumbane mu kubona umutungo. Ntidukwiye kwirengagiza inyigisho ya Kiliziya ku byiswe Ubwizigame ku mibireho myiza (Hypothèque sociale), ari nayo Mutagatifu Tomasi wa Akwini aheraho avuga ko, byemewe ndetse ko ari ngombwa ko umuntu agira umutungo we bwite, naho mu byerekeranye no kuwukoresha, akaba atagomba na rimwe gufata ibintu atunze nk’aho ari ibye wenyine, ahubwo agomba kubifata nk’umutungo rusange kuko atari we wenyine ufitiye akamaro. Na none hari ubundi buryo bwa nyuma bushobora gukomeza ubuvandimwe bityo bukanatsinda ubukene ari cyo kintu cy’ingenzi mu bindi byose. Ni ukugerageza guhitamo kubaho mu buzima budahenze, bushingiye ku byangombwa, guhitamo gusangira n’abandi ibyo dutunze, tugashobora dutyo kubaho mu busabane bwa kivandimwe.
Icyo ni ikintu cy’ingenzi kugira ngo dushobore gukurikira Yezu Kristu no kuba koko abakristu. Ibi si iby’abahisemo kwiha Imana bakoze amasezerano y’ubukene, ariko ni n’iby’ingo n’imiryango myinshi ndetse n’abantu ku giti cyabo bemera badashikanya ko umubano wa kivandimwe ari ikintu cy’agaciro gakomeye. Uruhare rw’ubuvandimwe mu by’ubukungu.
5. Muri iki gihe ihungabana rikomeye ry’ubukungu ku ruhande rumwe riraterwa no kuba umuntu agenda arushaho kwitandukanya n’Imana na mugenzi we, no gushakashaka umutungo ku buryo bukabije. Ku rundi ruhande, rikaba riterwa n’uko umubano hagati y’ibihugu, mu bantu hagati y’abo ndetse no mu miryango ugenda ukendera. Ngi byo ibyatumye abantu benshi bashakashakira amahoro, umunezero no kwishimisha mu by’umutungo, barenza urugero rw’ubukungu nyabwo. Mu mwaka w’1979, Nyirubutungane Papa Yohani Pawulo wa II yamaganiye kure icyorezo cyo kuba umuntu agenda buhoro buhoro yemera kuyoborwa n’iby’isi, nawe ubwe akaba yahinduka igikoresho. Ibi bikaba bitagaragarira amaso ako kanya, urebye imicungire isanzwe y’ubuzima, uburyo bwo kubyaza umusaruro n’imikorere ya jugujugu y’itumanaho. Ihungabana ry’ubukungu rya hato na hato ryakagombye gutuma habaho ibitekerezo bishya ku izamuka ry’ubukungu ku isi, no guhindura uburyo bwo kubaho. Ihungabana ry’ubukungu muri iki gihe, n’ingaruka zaryo zose ku mibereho y’abantu, bishobora kuba uburyo bwiza bwo kugarura imigenzo yo kwigengesera, kwigomwa, kwitsinda, gushyira imbere ubutabera no gushyira hamwe imbaraga zacu. Iyo migenzo mbonezabupfura ishobora kudufasha kurenga ibihe bikomeye turimo no kwongera kugarura ubuvandimwe hagati yacu, hamwe no kwizerana bishyitse,umuntu akeneye kurusha ibindi aho kwihugiraho no guheranwa no kwiruka ku nyungu ze bwite. Ariko iyi migenzo ni ngombwa, cyane cyane kugira ngo dushobore kubaka no kubungabunga iyi si yacu ku buryo bubereye muntu. Ubuvandimwe bucubya intambara
6. Muri uyu mwaka ushize, hari benshi mu bavandimwe bacu bagiye bazahazwa n’intambara, maze ubuvandimwe burahazaharira bikomeye. Akenshi izo ntambara ziterwa n’amakimbirane adashira ndetse zikaba benshi barebera. Jyewe na Kiliziya yose, tubabajwe kandi twifatanyije n’abantu bose bugarijwe n’intambara. Kiliziya ifite ubutumwa bwo gushyira urukundo rwa Kristu abantu bose bari mu ntambara badafite kirengera ibinyujije mu isengesho risaba amahoro, gufasha inkomere, abashonje, impunzi, abavanywe mu byabo n’intambara, n’abandi bose babaho mu bwoba. Kiliziya kandi izamura ijwi ryayo kugira ngo yumvishe abayobozi b’ibihugu imiborogo n’ububabare bw’iyo mbaga iri mu kaga, no kugira ngo bahagarike imirwano n’ibindi bikorwa bibi byose byica uburenganzira bw’ibanze bwa muntu. Ku bw’izo mpamvu, ndifuza guhamagarira abantu bose bitwaza intwaro, bakabiba urwango n’urupfu, kubona nk’abavandimwe abo bose bafata uyu munsi nk’abanzi bagomba kurwanya; rwose bahagarike ubwo bwicanyi. Nibareke inzira y’intambara maze bagane inzira y’ibiganiro, imbabazi n’iy’ubwiyunge, kugira ngo himakazwe ubutabera n’ukwizera hagati yabo. Ikigaragara ni uko hirya no hino mu bantu, amakimbirane n’intambara byangiza ubwumvikane kandi bigatera amacakubiri n’ibikomere bisaba igihe kirekire kugira ngo bikire. Intambara zituma abantu batagera ku ntego baba barihaye mu mibereho yabo no mu iterambere ryabo. Igihe cyose hazakomeza kubaho ubucuruzi bw’intwaro nk’uko bimeze muri iki gihe, hazakomeza no kuboneka urwitwazo rwo gushoza intambara. Kubw’izo mpamvu, kimwe n’abambanjirije ndongera guhamagarira abakwirakwiza intwaro kubihagarika no gufasha intwaro hasi, bahereye mu guhagarika icura ry’intwaro za kirimbuzi. Ariko ntibyatubuza kubona ko amasezerano mpuzamahanga n’amategeko y’ibihugu, n’ubwo ari ngombwa bwose, kandi rwose bikaba bikenewe, ariko ibyo byonyine bidahagije ngo birinde isi amakimbirane n’intambara. Guhindura imitima ni ngombwa. Bituma buri wese abona muri mugenzi we umuvandimwe, agomba kwitaho, no gufatanya nawe kugira ngo bubake ubuzima bwiza bw’abatuye isi. Ibyo ni byo bishishikaje abantu banyuranye, harimo imiryango n’amashyirahamwe y’abihayimana kugira ngo amahoro asagambe. Ndifuza ko abantu barangwa buri gihe n’ubwitange, baharanira kugira uburenganzira ku mahoro, nk’uburenganzira bw’ibanze, ari na cyo kintu cy’ingenzi gikomeye ku bundi burenganzira bwose bwa muntu. Inyoroshyo, ruswa n’ubwicanyi bibangamira ubuvandimwe
7. Kwiyemeza guteza imbere ubuvandimwe, bituma buri wese abaho neza. Bityo rero ibyifuzo by’abantu cyane cyane abakiri bato, ntibigomba kuburizwamo no kudahabwa agaciro. Ni gombwa kubaha icyizere cy’uko bishoka gushyirwa mu bikorwa. Ariko na none ibyo byifuzo ntibigomba kwitiranywa n’irari ryacu. Ahubwo, byaba byiza kubikora mu rukundo, buri wese aharanira ku rushaho kubaha mugenzi we(Rm 12, 10). Ndetse no mu mpaka zisanzwe zitabura mu buzima, ni ngombwa kwibuka ko turi abavandimwe. Bityo tukitoza kudafata mugenzi wacu nk’umwanzi cyangwa nk’umuntu duhanganye tugomba kwikiza. Ubuvandimwe buzana amahoro mu bantu, kuko butuma habaho ubwigenge n’ubutabera ku muntu ku giti cye, no ku bandi muri rusange. Abanyapolitiki bagomba gukora ku buryo bita kuri iki kintu. Abaturage nabo bagomba kwumva neza ko bahagarariwe n’abategetsi mu cyubahiro no mu bwisanzure. Nyamara, akenshi si ko bigenda, hagati y’abaturage n’ubutegetsi, hakunda kuzamo inyungu buri ruhande rukurura rwishyira; ibyo bikamunga ya mibanire, bigatuma habaho amakimbirane ahoraho. Umutima w’ubuvandimwe w’umwimerere ni wo utsinda ukwikunda gukunze gutuma abantu batabaho mu bwisanzure no mu bwumvikane. Uko kwikunda kw’abantu gufata indi ntera, mu buryo butandukanye bw’inyoroshyo na ruswa, muri iki gihe bimaze gukwira hose, haba mu duco tw’abagizi ba nabi, uhereye mu matsinda mato mato, ukageza mu matsinda ari ku rwego rw’isi, ari na yo yica ku buryo budasubirwaho amategeko n’ubutabera, agahonyora n’uburenganzira bwa kamere muntu. Bene ayo matsinda atuka Imana, cyane cyane iyo abayagize bayitiriye amazina aganisha ku Mana, nyamara bagahindukira bagahemukira abavandimwe babo, kandi bakangiza n’isi. Ndatekereza na none icyorezo cy’icuruzwa ry’ibiyobyabwenge benshi bashakiramo indonke, birengagiza amategeko agenga abantu; hari kwangiza ibidukikije n’ikirere; hakaba amarorerwa yo gukoresha abantu mu buryo bw’ikirenga; ndatekereza kandi n’ikoreshwa ry’amafaranga ku buryo bunyuranye n’amategeko, ibyo bikaba byarafashe intera ibangamiye uburyo busanzwe bukoreshwa mu micungire y’umutungo mu mibereho y’abantu, bigatuma imbaga y’abatabarika, abagabo n’abagore irushaho gutindahara. Ndatekereza ingeso y’uburaya buri munsi ihitana inzirakarengane, cyane cyane mu bakiri bato, bakabura ubuzima bwabo. Hari kandi n’amahano y’icuruzwa ry’abantu, n’ihohoterwa ry’abana, ubucakara bugifite ubukana mu duce tumwe na tumwe tw’isi; hari n’amahano akenshi abantu batumva neza -ay’abimukira bimuka babitewe n’ubusumbane. Papa Yohani wa XXIII yanditse kuri iyo ngingo agira ati : « Abantu bazubakira gusa ku mbaraga zabo, abo ngabo nta kintu na kimwe cy’ubumuntu bazagira byanze bikunze, ahubwo bazonona ubwisanzure bwa muntu aho kububungabunga no kubuteza imbere ». Ariko na none, umuntu ashobora guhinduka, ari nayo mpamvu tutagomba na rimwe gucika intege ko bishoboka guhindura ubuzima. Ndashaka ko ubu butumwa buba ubutumwa bw’icyizere ku bantu bose, ndetse no kubakoze ibikorwa by’ubugizi bwa nabi, kuko Imana idashaka urupfu rw’umunyabyaha, ahubwo ishaka ko yisubiraho kandi akabaho (Ez.18,23) Mu mibereho y’abantu muri rusange, kubirebana n’ihohoterwa n’ibihano bitangwa, hakoreshwa uburyo bwo gufunga abantu hatubahirijwe uburenganzira bwa muntu, aho usanga abagororwa bafatwa nk’aho atari abantu, uburenganzira bwabo ntibwubahirizwe. Kiliziya ihora igerageza gukora bucece ibintu binyuranye muri urwo rwego, idasakuza. Ndasaba kandi ndashishikariza abantu b’umutima mwiza, gukora byinshi kurushaho, kandi nizeye ko ibyo bikorwa by’abagabo n’abagore b’intwari bizashyigikirwa n’ubutegetsi bwa za Leta. Ubuvandimwe budufasha kurinda no kubungabunga ibidukikije
8. Umuryango w’abantu wahawe n’Umuremyi ibidukikije nk’impano rusange. Uburyo umukristu abona ibyaremwe, ni ukubona ibi bidukikije nk’ibintu tugomba kwifashisha, ariko ku buryo buboneye. Ni ukuvuga kubibonamo amategeko yanditse muri kamere yabyo yo kubikoresha mu nyungu rusange, twubahiriza ubwiza bwabyo, kandi buri kintu gikoreshwa icyo cyagenewe. Muri make, ibyaremwe Imana yabishyize imbere yacu, kandi duhamagariwe kubiyobora ku buryo buboneye. Nyamara, akenshi usanga tuyoborwa n’irari, ubwirasi n’inyota yo kubitegeka, kubitunga, kubihindagura uko twishakiye tugamije inyungu zacu bwite. Ntabwo twita ku bidukikije, ntitubyubaha, ntabwo tubifata nk’impano Imana yaduhaye ku buntu ngo tuyiteho kandi ngo tuyikoreshe tugirira abavandimwe bacu cyane cyane abazabaho nyuma yacu. By’umwihariko ubuhinzi, ni igice cy’ingenzi cyagenewe kwita no kubungabunga ubutaka ngo butunge bene muntu. Kuri iyo ngingo, kuba hahoraho inzara y’urudaca mu isi, binteye gusangira namwe iki kibazo: Dukoresha dute umutungo w’ubutaka? Abantu bose bo muri iki gihe bakwiye gutekereza neza, bagaha agaciro ibintu binyuranye bitanga umusaruro. Ni ngombwa rwose gukoresha neza umutungo (kamere) w’ubutaka ku buryo abantu baticwa n’inzara. Hari uburyo bwinshi bugeragezwa, ariko ntibukwiye kugarukira ku kongera umusaruro gusa. Birazwi neza ko muri ibi bihe umusaruro uboneka uhagije, ariko ugasanga hari za miliyoni z’abantu bashonje n’abicwa n’inzara hirya no hino kw’isi. Ni agahoma-munwa. Ni ngombwa rwose gushyiraho uburyo bwatuma abantu bose babona ibibatunga, atari ukugira ngo hatabaho intera hagati y’abifite n’abagenewe no gutungwa n’utuvungukira, ahubwo kugira ngo hubahirizwe itegeko ry’ubutabera, uburinganire no kubahana bikwiye buri muntu wese. Ku bw’izo mpamvu, ndashaka kwibutsa buri wese ko ibyaremwe byose ari ibya bose, ihame rikomeye rigena imikoreshereze y’umutungo, dusanga mu nyigisho z’imibirebeho y’abantu za Kiliziya (Doctrine sociale de l’Eglise). Kubahiriza iryo hame ni bwo buryo bw’ingenzi bwatuma habaho isaranganya nyaryo ry’umutungo w’ibanze, buri muntu wese akeneye kandi afitiye uburenganzira.
UMWANZURO
9. Ubuvandimwe bukeneye kwongera kubaho, gukundwa, kwamamazwa no gushimagirwa. Ariko ni urukundo rw’Imana rwonyine rutuma dushobora kwakira no kubaho byuzuye nk’abavandimwe. Politiki y’ukuri n’ubukungu nyabwo ntishoboka mu gihe cyose hakwirengagizwa guha umwanya w’ibanze umuntu waremwe n’Imana. Iyo habuzemo kumenya Imana, buri gikorwa cyose cya muntu gihinduka nkene, n’abantu bagahinduka ibikoresho abandi bakuramo inyungu zabo. Politiki ihamye y’ubukungu, igomba gushingira ku buvandimwe. Nitwemera guhindura imyumvire, tukarangamira gukunda abantu bose (umugabo n’umugore), ni bwo politiki ihamye y’ubukungu ishingiye ku rukundo rwa kivandimwe izashobora kuba koko igikoresho cy’iterambere rya muntu uko yakabaye wese ndetse n’ishingiro ry’amahoro. Twebwe abakristu twemera ko muri Kiliziya, ko buri wese ari umuyoboke kandi ko dukeneranye, kuko buri wese Kristu yamugeneye ingabire ye bwite kugira ngo igirire akamaro abandi (Ef 4,7.25). Kristu yaje mu nsi kugira ngo atuzanire ingabire z’Imana, ubushobozi bwo kugira uruhare ku buzima bwe. Ibyo bidusaba natwe kubaka umubano wa kivandimwe, urangwa no gufashanya, imbabazi, kwitangira abandi, nk’uko Imana yadukunze ikemera gutanga uwatubambiwe akazuka kugira ngo atwigarure twese: « Mbahaye itegeko rishya: nimukundane, kandi mukundane nk’uko nabakunze. Icyo bose bazamenyeraho ko muri abigishwa banjye, ni urukundo muzaba mufitanye (Yh13, 34-45). Ubu butumwa bwiza, ni bwo tuma buri wese agomba gutera intambwe ajya imbere. Ni umwitozo ugoye, udusaba kwakira no gutega amatwi akabaro ka mugenzi wacu, na wa wundi uri ikantarange, twiyemeza gukurikira inzira y’urukundo rwitangira buri wese, nta kiguzi. Kristu ahobera buri wese, ntashaka ko haba n’umwe wazimira « Imana ntiyohereje umwana wayo ku isi ngo ayicire urubanza, ahubwo yagira ngo akize isi (Yh3, 17) ». Ibyo yabikoze nta n’umwe akandamije cyangwa ahatiye kumwakira mu mutima we. « Ahubwo umukuru muri mwe nagenze nk’aho ari we muto, kandi umutware ahinduke umugaragu ». Uwo ni Yezu ubivuga. Jyewe rero, ndi hagati yanyu nk’umuhereza!(Lk 22,26.27). Buri gikorwa cyose kigomba kurangwa n’imyifatire yo kwitangira abandi, cyane cyane abari kure yacu n’abintamenyekana. Ubwitange ni ryo shingiro n’ireme ry’ubuvandimwe bwubaka amahoro. Bikira Mariya, Umubyeyi wa Yezu Kristu, adufashe iminsi yose kumva no kubaho nk’abavandimwe dukomora ku Mwana we, kugira ngo dushobore kuzanira buri muntu amahoro, kuri iyi si yacu dukunda.
Bikorewe i Vatikani, ku wa 8 Ukuboza 2013
Papa Fransisiko
Byanditswe : 2015-09-21 21:08:29
Uwabitangaje : Diocese Byumba


text:
IBIYOBYABWENGE: INAMA ZAGUFASHA
Ikiyobyabwenge nâikintu cyose gihindura imitekerereze nâimyitwarire bikagira ingaruka ku buzima bwâumuntu, cyaba kinyowe, gihumetswe cyangwa gitewe mu rushinge, nâubundi buryo bwose cyafatwamo.
Ikoreshwa ryâibiyobyabwenge ni ikibazo gikomereye ibihugu byose byâisi, kigahangayikisha nâabayituye. Mu Rwanda imibare igaragaza ko abakoresha ibiyobyabwenge bagenda biyongera.
Duhereye mu mwaka wa 2016 imibare itwereka ko hafashwe abantu banywa cyangwa bacuruza ibiyobyabwenge 4818, hafatwa ibiro 4571,389 byâUrumogi, litiro 18238,1 za Kanyanga ndetse nâibiro 4,1 bya Heroin nâibiro 6 bya mayirungi. Abafashwe batagejeje ku myaka 18 ni abana 55. Ni ukuvuga ko abarengeje imyaka 18 bari 4763.
Mu mezi ane abanza yâumwaka wa 2017 mu Rwanda hafashwe ibiro 1887 byâurumogi na litiro 3299 bya kanyanga ndetse hanafatwa ibiro 4 bya Mugo(heroin).
Dushingiye ku ku rutonde rwâ ibiyobyabwenge ruteganywa nâ mategeko igihugu cyacu kigenderaho, ibikunze kugaragara ni: urumogi, kanyanga, mayirungi, Mugo(Heroin), lisansi, kole, alukolo, cocaine nâibinini byo kwa muganga bikoreshwa nkâibiyobyabwenge (Rohypinol, Diazepam na Morphine).
Mu bitaro bivura indwara zo mu mutwe byâi Ndera, umubare wâabafite ibibazo byo mu mutwe batewe nâikoreshwa ryâibiyobyabwenge wavuye 994 muri 2010, ugera kuri 1432 muri 2015, 2804 muri 2016 naho muri 2017 ni abantu 1960.
Huye Isange Rehabiliattaion Center yo muri 2017 yakiriye abantu 209 bafite ibibazo bituruka ku ikoreshwa ryâibiyobyabwenge; naho bivurije mu bitaro byâuturere ni abantu 448.
Mbese ikiyobyabwenge ni iki?
Ikiyobyabwenge nâikintu cyose gihindura imitekerereze nâimyitwarire bikagira ingaruka ku buzima bwâumuntu, cyaba kinyowe, gihumetswe cyangwa gitewe mu rushinge, nâubundi buryo bwose cyafatwamo.
Bimwe mu biyobyabwenge bikunze gukoreshwa.
⢠Urumogi (Cannabis sativa): Urumogi rwitwa amazina menshi harimo Bangi, Ganja, Agatabi ko ku mugongo wâingona nâandi.
⢠Kokayine: Ni ikiyobyabwenge gisa nâifu yâumweru kiva mu bibabi byâigiti kitwa coca kiboneka mu bihugu byo muri Amerika yâamajyepfo nka Columbia, Brazil, Argentine na Mexique. Igiti cya Coca gisa na kawa duhinga iwacu mu Rwanda. Ariko iyo ibyo bibabi babivanze nâindi miti yo mu butabire bita sulfuric acid, potassium permanganate na hydrochloric acid bitanga ifu yâumweru ariyo twita Cocaine. Iyi fu ikaba ikoreshwa nkâicyiyobyabwenge bitera mu maraso cyangwa bakagihumeka.
⢠Heroyine (mugo): Ni ikiyobyabwenge gisa nâifu yâumweru ariko cyo gikorwa mu mariragege yâurubuto rwâigiti cyitwa Opium Poppy gihingwa mu bihugu byo muri Asia nka Pakistani, Afuganistani na Yemeni. Mu Rwanda kizwi ku izina rya Mugo kikaba gikoreshwa kivanzwe nâurumogi cyangwa bakagihumeka. Nkâuko twabibonye kuri cocaine, iki kiyobyabwenge cya heroin nacyo gikorwa hifashishijwe indi miti yo mu butabire bita sulfuric acid, potassium permanganate na hydrochloric acid bitanga ifu yâumweru ariyo twita heroin cyangwa Mugo.
⢠Mayirungi (khat): Ni ikiyobyabwenge gisa nâibyatsi bikunze kugaragara bizengurutse ubusitani bwinshi muri iki gihe. Gituruka mu bihugu bya Kenya, Tanzaniya na Etiyopiya ariko no mu turere twa Kirehe na Ngoma gikunze kwimeza mu mashyamba. Abakinywa bagikanjakanja bakivanze na shikareti kikababuza gusinzira.
Imiti ifatwa nkâibiyobyabwenge.
Ni imiti yandikwa na muganga igenewe abantu bafite ububabare budasanzwe, ikaba idakwiye kunyobwa na buri muntu ubonetse wese. Kuri uru rutonde rwâimiti ifatwa nkâibiyobyabwenge, ikunze kugaragara mu ngo zicuruza ibiyobyabwenge twavuga Rohypnol, Diazepam na Morphine.
Ibindi biyobyabwenge.
- Inzoga zikaze zâamoko menshi na alukolo ubwayo.
- PCP, LSD and nâibindi biyayuramutwe.
- Ibyo bashoreza mu mazuru âinhalantsâ, nka tineri yâirangi âpaint thinnersâ na supagulu âglueâ
- Imiti igabanya uburibwe ikomoka kuri âopiumâ: codeine na oxycodone, heroine
- Imiti igusha uwayinyweye ikinya, imusinziriza cyangwa imumara umuhangayiko âanxiolytics = tranquilizersâ.
- Cocaine, methamphetamine nâibindi bitera gushamaduka.
- Itabi ryo mu buryo bwose (ibibabi, ibikamba, ibigoma, ubugoro,â¦)
Iteka rya Minisitiri wâubuzima numero 20/35 ryo kuwa 09/06/2015 ryashyize ku rutonde rwâibiyobyabwenge ibi bikurikira: Kole (kuyihumeka), Lisansi (kuyihumeka) ndetse nâindi nzoga yose ifite alukolo yâubwoko bwa methanol ingana na 0,5%. Gusa igipimo cya alukolo inywebwa yo mu bwoko bwa Ethanol ni 45%, iyo irenze aha ikinyobwa nacyo gifatwa nkâikiyobyabwenge.
Impamvu zitera ikoreshwa ryâibiyobyabwenge
Mu mpamvu zikunze kuvugwa kwâikoreshwa ryâibiyobyabwenge twavuga izi zikurikira:
⢠Ikwirakwizwa ryâibiyobyabwenge (byorohereza ababikoresha kubibona),
⢠Icyo bitanga mu mubiri wâababikoresha,
⢠Agakungu/ikigare,
⢠Ibibazo bijyanye nâamarangamutima, ibitekerezo,
⢠Ubumenyi buke ku ngaruka zikoreshwa ryâibiyobyabwenge,
⢠Umwuga, aho umuntu atuye, abo abana nabo (hagaragara ikoreshwa ryâibiyobyabwenge),
⢠Uburwayi bwo mu mutwe.
Uburyo ibiyobyabwenge bikoreshwa
Uburyo bukunze gukoreshwa twavuga nko: gutumura, kunywa binyuze mu kanwa, kwitera inshinge, guhumeka cyangwa gushoreza.
Ni ryari bavuga ko umuntu ari imbata[1] yâibiyobyabwenge?
Bavuga ko kugira ngo umuntu yitwe imbata yâikiyobyabwenge agomba kuba afite bitatu mu bimenyetso bikurikira:
⢠Irari ridashira ryo gufata ikiyobyabwenge,
⢠Kugira ububabare cyangwa ibindi bimenyetso iyo ikiyobyabwenge cyagabanutse cyangwa cyabuze mu mubiri,
⢠Gukenera kongera ingano yâikiyobyabwenge kugirango yumve amerewe neza uko abishaka (tolerance),
⢠Gutakaza ishyaka ryo gukora ibindi bintu bitari ikoresha ryâikiyobyabwenge,
⢠mbese gukoresha igihe kinini cyâumwanya we wa buri munsi ku ikoreshwa ryâikiyobyabwenge,
⢠Gukomeza gukoresha ikiyobyabwenge nâigihe azi neza ingorane cyamuteje ningaruka ashobora guhura nazo.
Ingaruka zo gukoresha ibiyobyabwenge.
Ikoreshwa ryâibiyobyabwenge rigira ingaruka ku mubiri, ku buzima bwo mu mutwe, ku mibanire nâabandi, ndetse no kâumurimo cyangwa umwuga umuntu yari asanzwe akora. Izindi ngaruka ziba kuri ejo hazaza hâumuntu.
Hiyongeraho kandi ingaruka zijyanye no guhanwa nâamategeko.
A/ Ingaruka ku mubiri.
Mu ndwara zâumubiri twavuga nkâuburwayi bwâumwijima, ubwâumutima ubwonko nâimyakura ndetse nâubumuga bushobora kubikomokaho. Hari kandi uburwayi bwâurwungano ngogozi, indwara zâubuhumekero, kanseri, gutakaza ubushobozi bwâumubiri bwo kurwanya indwara, SIDA, ibindiâ¦
B/ Ingaruka kâubuzima bwo mu mutwe.
Ibibazo byo mu mutwe birushaho kuba urusobe ndetse uko bitinda abantu bakagira indwara zikomeye zirimo: gutakaza ubushake bwo gukora, ubushobozi bwo gufata mu mutwe, agahinda gakabije no kwiyahura, ndetse nâuburwayi bukomeye bwo mu mutwe.
C/ Ingaruka ku mibanire nâabandi, ku murimo nâejo hazaza. Muri zo twavuga guhora mu myenda (amadeni), impagarara nâamahane mu muryango, gusaba impushya za hato na hato ndetse no gusiba akazi, kwirukanwa mu mashuri cyangwa ku kazi, ubukene, kwiyandarika, uburaya nâibindi⦠Ingaruka ku bukungu bwâigihugu nazo ziragaragara mu nzego nyinshi; abakozi babaye bakeya mu rubyiruko kuko urwinshi rwirirwa ntacyo rukora, ibigo bya âTransit Centerâ na âRehabilitation Centersâ bitwara amafaranga menshi ku ngengo yâimari.
Uburyo bwo gufasha uwahuye nâikibazo cyâikoreshwa ryâibiyobyabwenge.
Ubufasha bugomba gutangwa hibandwa cyane cyane ku mpamvu zitera ikoreshwa ryâibiyobyabwenge:
⢠Gukumira ikoreshwa nâikwirakwizwa ryâibiyobyabwenge,
⢠Gushishikariza urubyiruko kwirinda agakungu/ibigare bibakurura mwâikoreshwa ryâibiyobyabwenge,
⢠Mu gihe umuntu yaba afite ibibazo bijyanye nâamarangamutima cyangwa nâimitekerereze, akegera abashinzwe ku mufasha aho kugira ngo yirohe mwâikoreshwa ryâibiyobyabwenge,
⢠Mu gihe umuntu yatangiye gukoresha ibiyobyabwenge, amaze guhura na zimwe mu ngaruka twavuze hejuru nko kunanirwa kubihagarika we ubwe, kurwara indwara zo mu mutwe cyangwa zâumubiri, abamuri hafi basabwa kumenyesha inzego zibishinzwe (uburezi, umuryango muri rusange) akagezwa kwa muganga kugirango abone ubufasha, byaba ngombwa nâabo bafatanya gukoresha ibiyobyabwenge bakagenerwa nâizo nzego gahunda zâubufasha zitandukanye zirimo kugororwa no gufashwa kureka ibiyobyabwenge.
Uruhare rwawe mu kurwanya no gukumira ibiyobyabwenge.
Gukumira ibiyobyabwenge ni inshingano ya buri wese. Byâumwihariko urubyiruko rurashishikarizwa ibi bikurikira:
⢠Kwirinda ibigare/agakungu bibakurura mu ikoreshwa ryâibiyobyabwenge.
⢠Kwita no kumenya umuntu utangiye kugira amarangamutima nâimitekerereze bidasanzwe.
⢠Gushinga amahuriro âclubâ zo kurwanya ibiyobyabwenge mu mashuri nâahandi bateranira.
⢠Gutanga amakuru ku nzego zâibanze cyangwa kuri polisi mu gihe habonetse ahari ibiyobyabwenge
⢠Gukunda umurimo no gutekereza iteka icyaguteza imbere.
Hariho amategeko avuga ku byerekeye ibiyobyabwenge?
- Itegeko n°03/2012 ryo kuwa 15/02/2012 rigena imikoreshereze yâibiyobyabwenge nâurusobe rwâimiti ikoreshwa nka byo mu Rwanda.
- Iteka rya Minisitiri wâIntebe N° 113/03 ryo ku wa 19/06/2015 rishyiraho Komite ihuriweho na za Minisiteri, ishinzwe kurwanya ikoreshwa ryâibiyobyabwenge nâimiti ikoreshwa nka byo ritemewe nâamategeko kandi rikagena imiterere nâimikorere byacyo.
- Itegeko N° 01/2012/OL ryo kuwa 02/05/2012 Ngenga rishyiraho igitabo cyâamategeko ahana.
- Itegeko N°54/2011 ryo kuwa 14/12/2011 ryerekeye uburenganzira bwâumwana nâuburyo bwo kumurinda no kumurengera (Article 44).
5. Hari kandi nâamategeko mpuzamahanga
Mbese ninde ufite ibyago byinshi byo kuba imbata?
Buri muntu agira ubwonko nâumubiri bitandukanye nâibyâundi. Binavuze ko abantu bitwara ugutandukanye ku biyobyabwenge. Bamwe birabaryohera bagashyekerwa. Abandi birababihira, bakabizinukwa. Ntabwo ariko ukoresheje ibiyobyabwenge wese ahinduka imbata yabyo. Kandi ikoreshwa ryâibiyobyabwenge rishobora kugwirira uwo ari we wese, ku kigero icyo ari cyo cyose. Hari kandi ibintu bitandukanye bishobora kukongerera ibyago byo kubatwa nâibiyobyabwenge, harimo:
·    Amateka yâumuryango wawe[2].
·    Gukoresha imiti ikaze ukiri muto.
·    Ibibazo / indwara zo mu mutwe.
·    Ibibazo mu mibanire nâabandi[3].
Ni gihe ki ukwiriye gutangira gushakisha ubufasha[4]?
Niba ikoresha ryâimiti ryawe ritangiye kuguteza ibibazo, ihutire kubiganiriza muganga. Gukira kuba imbata yâibiyobyabwenge bishobora gufata igihe. Ubuvuzi bwifashishwa ni ubujyanama bukangura ubushake, ndetse nâimiti imwe nâimwe izaguhuza ikiyobyabwenge runaka[5].
[1]https://www.psychiatry.org/patients-families/addiction/what-is-addiction. Â Consulted on 09/11/2020 at 8:30PM.
[2] https://www.webmed.com/food recipes/alcohol myths. Â Consulted on 06/11/2020 at 11:25PMâ
[3]https://www.webmed.com/sex relationship Consulted on 06/11/2020 at 9:25PM.
[4]https://www.samhsa.gov/substance abuse and mental health services. Â Consulted on 10/11/2020 at 9:45PM.
[5]https://www.webmed.com/balance/therapy counselling. Â Consulted on 06/11/2020 at 11:25PM.
Photo by Brian Lundquist on Unsplash


text:
Mu mahanga
Nyiragongo Yongeye Kugaragaraho Ikiyaga cy’Amazuku
Umunwa w’ikirunga cya Nyiragongo wongeye kugaragaramo amazuku nyuma y’amezi make kirutse kigahitana abantu 32, kikanasenya ibikorwaremezo byinshi haba ku ruhande rwa Repubulika ya Demokarasi ya Congo no mu burengerazuba bw’u Rwanda.
Kuri iyi nshuro ariko impuguke zivuga ko kitagiye kongera kuruka, ahubwo ko ari ikimenyetso cy’uko cyaruhutse nyuma yo kuruka.
Nyuragongo yarutse ku wa 22-23 Gicurasi 2021, isuka ibikoma ku nzu z’abaturage ndetse ikurikirwa n’imitingito yasenye inzu nyinshi, imihanda nayo iriyasa.
Umuyobozi w’ikigo Observatoire Volcanique de Goma Celestin Kasereka Mahinda, yabwiye AFP ko mu munwa w’iki kirunga hongeye kugaragaramo amazuku (ibikoma bitukura byaremyeo ikiyaga) guhera ku wa 18 Nzeri.
Yakomeje ati “Ntabwo ari igikorwa kigaragaza ko ikirunga kigiye kongera kuruka, ahubwo ni igikorwa gituma ikirunga gihumeka.”
“Ni ikimenyetso gisanzwe. Kugaragara kw’iki kiyaga cy’amazuku ku munwa w’ikirunga bizagabanya imitingito ituruka ku kirunga mu bice bya Goma.”
Ubwo Nyiragongo yari imaze kuruka igasatura ahantu hanini mu butaka, amwe mu makuru yatangiye kuvuga ko imitingito ishobora kwangiza ahantu hanini ku buryo amazuku ashobora gutunguka mu kiyaga cya Kivu.
Bijyanye na gaz methane ibamo, hari abagaragazaga ko byateza ibyago bikomeye ku buzima bwa muntu igihe byaramuka bibaye.
Icyo gihe RDC yahise ihungisha abaturage basaga 400,000, barimo benshi bahungiye mu Rwanda.
Nyuma yo kuruka, ikiyaga cy’amazuku cyari kimenyerewe hejuru y’ikirunga cyarashwanyutse, ku buryo abantu bibazaga niba kitazongera kubaho.
Mahinda yakomeje ati “Uyu munsi Nyiragongo yabonye uburyo bwo guhumeka, bikaba ari ikimenyetso cyiza.”
“Ubwoba bwari gukomeza kubaho iyo umunwa w’ikirunga ukomeza kwifunga.”
Indi nshuro Nyiragongo yarutse hari mu 2002, icyo gihe yishe abantu barenga 100, inzu nyinshi cyane zirasenyuka.
Inshuro yahitanye abantu benshi hari mu 1977, ubwo yarukaga igahitana abasaga 600.
Ikirunga cya Nyiragongo ni kimwe mu birunga bitanu byonyine ku Isi bifite ibiyaga by’amazuku, gituruka ku bibuye byashonze byo mu nda y’Isi. Cyavutse mu 1980 ndetse na n’ubu kiracyariho.
Ibindi biyaga nkacyo ni mu kirunga cya Kilauea muri Hawaii, Mount Erebus muri Antarctica, Ambrym muri Vanuatu na Erta’ Ale muri Ethiopia.


text:
Indwara z'umutima nubwo hari benshi bakunze gutekereza ko zifata abakuze, nyamara muri iki gihe siko bimeze kuko n'abato zisigaye zibibasira ahanini bitewe n'ihindagurika mu buryo turya ndetse nuko tubaho.
Kurya ibiryo byuzuyemo amavuta mabi kandi byahinduwe cyane, kudakora imyitozo ngorora mubiri, gukora igihe kirekire utaruhuka ndetse na stress nyinshi ni bimwe mu byongera ibyago byo kwibasirwa n'indwara z'umutima mu bakiri bato.
Mu gihe wifuza kuramba no kubaho neza, umutima wawe ugomba kuwurinda hakiri kare bimwe mu bishobora kuwangiza. Buri rugingo rw'umubiri mbere yo gutangira kwangirika hari bimwe mu bimenyetso rugaragaza, no ku mutima ni uko bigenda.
Mu gihe utangiye kubona bimwe muri ibi bimenyetso ni ngombwa kugana kwa muganga ukivuza hakiri kare.
Ibimenyetso 7 byakwereka ko umutima udakora neza
Guhorana umunaniro ukabije
Benshi iyo bananiwe cyane, hari igihe babyitiranya no gukora igihe kirekire, kutaryama bihagije cg ibindi bibazo. Gusa umunaniro uterwa n'umutima ukora nabi, wo uhoraho kabone nubwo waba waruhutse cg nta bindi bibazo ufite.
Niba wumva uhora unaniwe kabone niyo byaba ari mu gitondo ntacyo urakora, bishobora kuba biterwa nuko hari aho umutima utohereza neza amaraso mu mubiri wawe; akenshi nta mwuka mwiza wa oxygen uba ugera muri ibyo bice.
Ububabare mu gatuza
Iki ni kimwe mu bimenyetso bikunze kugaragara cyane cy'umutima ukora nabi.
Ubu buribwe rimwe na rimwe buza bukomeye cg bukazajya buza bwongera bugenda. Akenshi iyo wirambutse ku buriri cg wicaye buragenda, gusa ntugomba kubyirengagiza kuko ni kimwe mu bimenyetso bikuburira, ugomba kugana kwa muganga.
Niba ujya ugira ububabare mu gatuza bukomeye bishobora kwerekana kandi ko ushobora kwibasirwa n'indwara yo guhagarara k'umutima.
Nutangira kumva uribwa mu gatuza ugomba kwihutira kugana kwa muganga kuko ari ikimenyetso cy'indwara z'umutima. Uburibwe mu gatuza cyane cyane mu gice cy'ibumoso bishobora kwerekana ko umutima ushobora guhagarara
Ububabare bugera no mu kuboko kw'ibumoso
Ububabare mu gatuza bumenyerewe nka kimwe mu bimenyetso by'ibanze by'indwara z'umutima, mu gihe utangiye kumvira ubu buribwe mu kuboko kw'ibumoso ku buryo hari n'igihe utabasha kukunyeganyeza, aha biba bikomeye cyane ni ngombwa kwihutira kugana kwa muganga.
Kubyimba ibirenge
Nubwo kubyimba ibirenge bishobora guturuka ku mpamvu zitandukanye. Gusa mu gihe umutima utabasha gutera ngo ugeze amaraso mu bice bihera nk'ibirenge, ibiganza n'intoki, amaraso yipfundika mu migarura (veins), bikaba byagutera guhora ubona habyimbye.
Mu gihe umutima ukora nabi, kandi bituma impyiko zitabasha gukora neza ngo zisohore imyanda n'umunyu mwinshi (sodium) bikaba byatera kubyimba ku ngingo zihera ku mubiri (ibiganza n'ibirenge).
Iyo kubyimba ibirenge biterwa n'umutima ukora nabi biba biherekejwe n'ibindi bimenyetso nko kunanirwa cyane, guhumeka insigane n'ibindi.
Guhumeka insigane
Kimwe mu bimenyetso bikunze kwigaragaza ku ndwara z'umutima ni uguhumeka insigane. Iyo umutima udashobora gutera neza, amaraso yo mu migarura (veins) ndetse n'andi matembabuzi ashobora kubamo menshi nuko agatangira kugana mu bihaha, bigatuma utabasha guhumeka neza.
Ugomba kwitondera cyane no kwihutira kugana kwa muganga, mu gihe uhumeka insigane nka nyuma yo gukora urugendo cg sport.
Kumva uko umutima utera
Ubusanzwe ntugomba kumva ijwi ry'umutima utera. Nutangira kuryumva uzamenye ko hari ikibazo, wihutire kugana kwa muganga.
Iyo wumva uko umutima utera, biba bisobanuye ko hari akabazo mu miterere yawo. Bishobora gutera ikibazo gikomeye nyuma ku mikorere y'umutima.
Soma birambuye impamvu zishobora gutera umutima guhagarara https://umutihealth.com/guhagarara-kumutima/
Kumva urushye cyane nyuma yo gukora ibyoroheje
Niba nyuma yo gukora urugendo ruto cyangwa akandi karimo kadasaba imbaraga nyinshi, wumva utangiye kuruha cyane, guhumeka insigane, ndetse no kugira ibinya mu maguru bishobora kukuburira ko hari ikitagenda neza ku mutima.
Akenshi ibinya mu maguru byerekana ikibazo mu mijyana y'amaraso (arteries), ishobora kuba yatangiye kuziba bitewe n'ibinure byinshi biba birimo.
Ibindi bimenyetso bishobora kwerekana indwara z'umutima harimo; guhorana ikizungera, umutima utera insigane, kubira ibyuya cyane ndetse n'igogorwa ritagenda neza.
Ibi bimenyetso byose ntugomba kubyirengagiza, ahubwo ugomba kwihutira kugana kwa muganga ukisuzumisha hakiri kare.
Soma birambuye amafunguro afasha umutima gukora neza https://umutihealth.com/amafunguro-afasha-umutima/
Source: Umutihealth.com
Daniel@agakiza.org
Source : https://agakiza.org/Ibimenyetso-7-byakwereka-ko-umutima-wawe-udakora-neza.html


text:
Abanyarwanda bagejeje igihe cyo gutora barasabwa kwikosoza kuri lisiti y’itora
Yanditswe na MUGISHA BENIGNE
Komisiyo y’igihugu y’amatora (NEC) irasaba Abanyarwanda bose bagejeje igihe cyo gutora kujya kwikosoza kuri lisiti y’itora kuko yagejejwe mu midugudu yose y’igihugu.
Nk’uko bisobanurwa n’Umunyamabanga Nshingwabikorwa wa Komisiyo y’igihugu y’amatora, Munyaneza Charles, ngo igikorwa k’ivugururwa rya lisiti y’itora cyaratangiye mu midugudu yose y’igihugu, akaba ari mu rwego rwo kwitegura amatora y’Abadepite ateganyijwe tariki ya 04 Nzeri 2018.
Aragira ati “Turashishikariza Abanyarwanda bagejeje igihe cyo gutora, ni ukuvuga abavutse mbere y’umwaka wa 2001 kwihutira kwireba no kwikosoza kuri lisiti y’itora kugira ngo bazabashe kwitabira amatora y’Abadepite”.
Umunyamabanga Nshingwabikorwa wa NEC arasaba by’umwihariko abantu batakiri aho biyandikishirije mbere kwihutira kwiyandikisha aho lisiti ikosorerwa kugira ngo babashe kwimurirwa aho bifuza kuzatorera.
Abanyeshuri na bo biga muri kaminuza n’amashuri makuru bazaba bari mu biruhuko barasabwa kwiyandikisha kuri lisiti y’itora y’umudugudu bateganya kuzatoreramo ku mugereka wabigenewe.
Munyaneza kandi arasaba ko abanyeshuri bo mu mashuri yisumbuye bacumbikirwa bagejeje imyaka yo gutora bazaba bari mu mashuri igihe k’itora biyandikisha kuri lisiti umudugudu ikigo k’ishuri ryabo giherereyemo ari naho bazatorera muri Nzeri 2018.
Bamwe mu bazatora bishimiye ko bashobora kwiyimura kuri lisiti y’itora bitewe nuko mu gihe aho biyandikishirije mbere atari ho bagituye, bakaba basanga ari uburyo bwo kuborohereza kuzitabira iki gikorwa cyo gukunda igihugu.
Mukamazimpaka Sifa ni umwe mu basaba kwimurwa kuri lisiti y’itora yari yariyandikishijeho kuko aho yiyandikishirije atari ho agituye, avuga ko ibi bimuhaye amahoro kandi bimushimishije kuko azasaba kwimurwa aho yatoreraga akimurirwa aho atuye ubu.
Yagize ati “Kuri ubu ntuye mu murenge wa Kigarama mu karere ka Kicukiro, ni mu gihe nari nariyandikishije kuri lisiti y’itora ngituye mu karere ka Muhanga, Umurenge wa Cyeza, nshimishijwe n’uko nzatorera mu murenge ntuyemo ubu, bikaba bizanyorohereza ku bijyanye n’amatike yari kuzanjyana i Muhanga n’umwanya wo kujyayo byari kuzamfata”.
N’abanyeshuri bishimiye koroherezwa kuzatorera aho bari, cyane cyane abanyeshuri ba kaminuza kuko icyo gihe bazaba bari mu biruhuko, gutorera ku mashuri rero bikaba byari kuzabagora kuko abenshi ariho biyandikishirije.
Mariza Annette wiga muri Kaminuza y’u Rwanda ishami ry’icungamutungo n’ubucuruzi riherereye i Mburabuturo, yishimira ko azatorera mu mudugudu w’iwabo aho gutorera ku ishuri, akabibona nk’igisubizo kuko kuva aho avuka akaza gutorera muri Kigali bitari kumworohera, kuko akomoka mu karere ka Rusizi.
Kwikosoza kuri lisiti y’Itora byatangiye tariki ya 05 Gicurasi bizasozwa tariki ya 26 Gicurasi 2018, Abanyarwanda bose bagejeje igihe cyo gutora bakaba bahamagarirwa kwitabira ivugurura rya lisiti y’itora kugira ngo bazabashe kwitorera abadepite nta bindi bibazo bahuye na byo.


text:
Ibyo birinda gukora si uko biba bibangamye gusa, ahubwa baba bemera mu ntekerezo zabo ko hagize ubirengaho bishobora kugira ingaruka ku wabikoze ndetse no ku muryango we.
Ibyo Abanyarwanda bazira bakanaziririza mu buzima bwabo bwa buri munsi, ni byo bita Kirazira, mu muco wa Kinyarwanda
Muganga Rutangarwamaboko impuguke mu Muco n’amateka, akaba n’Umuyobozi w’Ikigo Nyarwanda cy;Ubuzima bushingiye ku muco, aganira na Kigali Today, avuga ku ireme rya kirazira mu muco wa Kinyarwanda.
Agira ati” Utagira imigenzo, ntagira uko agenza, kandi utagira icyo yubaha, ntagira n’icyo atinya. Kirazira mu Muco wa Kinyarwanda zifasha Abanyarwanda kugira ibyo bubaha, bikabarinda amahano mu buzima, kandi zikabafasha kubana neza na bagenzi babo, ndetse bakanabana neza n’ibibakikije”
Atanga urugero agira ati” Nk’urugero iyo Kwica Inyamanza biba Atari ikizira mu muco wa Kinyarwanda, ushobora gusanga muri ibi bihe nta Nyamanza yari kuba ikirangwa mu Rwanda zari kuba zarashize.”
Impamvu kizira kugamisha umurambo ni iyihe?
Indi mpuguke mu muco wa Kinyarwanda Gasake August aganira na Kigali Today, avuga ko iyi kirazira ijyanye n’uko ubusanzwe iyo umuntu yapfuye aba agomba gukurwa mu bazima.
Ati “ Uwavuyemo umwuka ntasubira mu bazima,
kandi uwinjiye mu nzu abanza ikirenge kimwe, naho umupfu ajyana amaguru yombi imbere. Urugo rwugamisha umurambo ruba rubaye irimbi, abarurimo bose bagakenyuka.”
Akomeza agira ati” Jye narabibonye i Karongi, umuntu yapfiriye mu Birambo abamuhetse bazamuka Ruhinamavi banyagirwa kugera iwe i Rusuzumiro Kandi Gashali yose hatuwe. Kirazira ni kirazira ntikinishwa.”
Yagarutse ku bavuga ko Kiliziya yakuyeho Kirazira, abibutsa ko abo badakwiye guhabwa agaciro, kuko iyo mvugo bayizanye bashaka gukura Abanyarwanda ku muco gakondo wabo, bakabinjizamo imico mvamahanga.
Ibi ngo kubigeraho byabasabye kubanza kuribata umuco wa Kinyarwanda barawunogonora, bituma biborohera kwimakaza Kiliziya.


text:
Nyarugenge: Ubuyobozi bwakurikiranye ikibazo cy’abagore bashyamiranye n’abanyerondo
Ku wa Kane tariki 16 Nzeri 2021, ku mbuga nkoranyabanga hagaragaye amashusho agaragaza abanyerondo babiri bo mu Karere ka Nyarugenge bashyamiranye n’abagore babiri b’abazunguzayi kugeza igihe umwe muri abo banyerondo yanizwe akanaturwa hasi.
Benshi mu babonye ayo mashusho bagarutse ku bushobozi buke bwo kwirinda no kwitabara, bwagaragaye kuri abo banyerondo babiri igihe bashyamiranaga n’abazunguzayi.
Ubwo baganiraga n’itangazamakuru kuri uyu wa Gatanu tariki 17 Nzeri 2021, umwe muri abo banyerondo wabanje gushyamirana n’abazunguzayi hamwe na mugenzi we wamutabaye akagera aho aturwa hasi, bavuze ko zimwe mu mbogamizi bakunze guhura na zo zirimo gusagarirwa n’abazunguzayi ari na ho bahera basaba ubufasha ku nzego z’umutekano zisumbuyeho.
Uwabanje gushyamirana na bo avuga ko ubwo yageragezaga kubuza abazunguzayi gucururiza mu muhanda babyanze ahubwo bagatangira kumurwanya.
Ati “Abazunguzayi baramanutse ndabakurikira, tugeze imbere y’amarembo y’isoko barahagarara, ndababwira nti mumanuke mukomeze mugende, mureke gucururiza hano, barabyanga, igihe babyanze ngiye gufata ibicuruzwa barimo gucuruza, umwe ahita atangira kundwanya, baransunika, nigiye inyuma ndimo kubahunga barankurikirana, mugenzi wanjye na we yari hirya araza aje kuntabara, bahita bahindukira inyuma bamufata mu ijosi, baramuniga, bamujya hejuru ahagurutse bariruka”.
Akomeza agira ati “Imbogamizi duhura na zo ni ugufata abajura cyangwa se abo bazunguzayi barimo kuzunguza, cyangwa se abana bo mu muhanda bita ‘marine’, wamufata akaba yashobora kuba yashaka kukurwanya, tumva icyakorwa iyo duhuye n’abo bashaka kutwigomekaho ngo babe baturwanya ni uko nka polisi yaba iri hafi, yajya idutabara kuko ifite intwaro kandi twe nta ntwaro dufite”.
Undi munyerondo waje gutabara bikamuviramo gukubitwa avuga ko yagiye gutabara mugenzi we azi ko abarimo gushyamirana na we bamubona bakagira ubwoba bagahunga ahubwo bahita bamuhindukirana.
Ati “Maze kwambuka umuhanda ndavuga nti, ubwo turi babiri wenda baragira ubwoba bahite bikanga bagende, nta kindi bakoze, rwose yahindukiye ahita amfata, kwa kutitegura yahise ankaraga bya hatari nibona hasi, numva icyo twafashwa, nifuza ko nka polisi yajya iduha ubufasha igihe nk’ibyo bitangiye kuba kuko bariya bagore ntabwo bumva rwose”.
Ku rundi ruhande ariko hari abaturage na bo bashinja inzego zirimo Irondo ry’umwuga ndetse na ba Dasso kubahohotera bitwaje akazi kabo.
Umuvugizi wa Polisi wungirije CSP Africa Apollo Sendahangarwa, avuga ko bibujijwe kubuza inzego z’ibanze gushyira gahunda za Leta mu bikorwa, gusa ngo hari ibyo bagiye kunoza.
Ati “Ni ukuvuga ko niba uyu munsi habonetse abantu bashobora guhohotera abanyerondo kubera impamvu runaka iyo ari yo yose, ubwo bihita bigaragara ko hagomba kugira ikindi kiyongeraho mu bumenyi, ariko bijyanye n’amategeko y’uburyo abantu bashyira mu bikorwa akazi kabo, ariko no mu mikoranire, ni ukuvuga ngo igihe barimo gukora akazi kabo, igihe bahuye n’ikibazo cyangwa igihe babonye ikintu cyahungabanya umutekano gikomeye, bashobora ndetse no kubona ibindi bikomeye kurushaho, uburyo bavugana n’inzego ziri hafi aho zishobora kuba zifite n’intwaro ni byo tugiye kunoza kurusha ibindi byose”.
Ibyerekeranye n’urugomo rukorerwa inzego z’umutekano n’abandi bayobozi bisa n’ibifata intera, dore ko mu minsi ishize hagiye humvikana n’ahandi byabaye, ibyagarutsweho cyane bikaba ari ibyabereye i Nyagatare aho umworozi witwa Safari yagaragaye ashyamirana na Dasso n’abandi bayobozi bamubuzaga kuragira ku gasozi mu buryo butemewe.
Ubuyobozi buvuga ko butazihanganira abaturage bubahuka inzego ziri mu kazi kazo, icyakora na zo zigasabwa kugakora zirinda guhutaza abaturage. Kuri ubu abakora uru rugomo barakurikiranwa uwo bigaragaye ko yakosheje agahanwa.


text:
Akenshi usanga hari abibwira ko abagabo badakunda cyangwa se ko bigoye kumenya niba koko umugabo afite uwo yiyumvamo birenze ndetse bishobora no kumugaragaraho. IBI NI IBYAKWEREKA UMUGABO WUJE URUKUNDO
Umugabo ufite urukundo arihangana:
Uzasanga umugabo ufite urukundo yihanganira byose,n’iyo yaba atarakubwira ko agukunda ari inkumi yabonye bwa mbere ashobora kwerekana ko we atarabifitemo ingufu nyinshi nyamara aba yaguye mu mutego ibyo ntibyakubuza kumukunda mugafumbira urukundo rwanyu mukarambana
Umugabo ufite urukundo aritanga:
Yiyumvamo ubutware n’ubushobozi bwo kwerekana ibyo yifitemo . Ahorana ubwitange bwo kugaragaza ko ntacyamunanira ,icyo wamusaba cyose agerageza kugikora yihuse kandi ubona ko anabyishimiye ntahwema kukugaragariza ishyaka ryinshi afite. Nubona umugabo udafite ubushake mugitangirana ntuzibwire ko bizagenda biza ntacyo azigera ahindukaho.
Umugabo ufite urukundo ahora ashaka gushimisha umukunzi we:
Umukunzi niwe ufata iyambere muri gahunda ze zose, icyo akoze cyose agikora umutima ariwe uriho ugasanga abaza icyo yakora kugirango bagire ibihe byiza mbese ari ukubyumvikanaho ntabyo gushyiraho itegeko.
Ikindi kandi ashyira imbere kumva ibyiyumviro bya mugenzi we kandi akanabikurikiza; urugero burya umugabo ugukunda ashobora kureba film mu mwanya w’umupira bitewe n’uko ari umukunzi we abimusabye akemera akigomwa ibyo akunda agakora ibyo umukunzi we ashaka.
Umugabo ufite urukundo ahinduka mu mico:
Akenshi umugabo ukoreshwa n’urukundo atandukana n’ingeso ze mbi cyane cyane izo azi neza cyangwa se akeka ko zababaza umukunzi we. Aha niho uzasanga umugabo atagitegekwa n’akabari cyangwa ngo akunde gutaha igicuku bikabije.
Akenshi usanga hari abibwira ko abagabo badakunda cyangwa se ko bigoye kumenya niba koko umugabo afite uwo yiyumvamo birenze ndetse bishobora no kumugaragaraho.
IBI NI IBYAKWEREKA UMUGABO WUJE URUKUNDO


text:
Urwikekwe ruzashira ryari?
KU ITARIKI ya 28 Kanama 1963, ubu hakaba hashize imyaka 50, Martin Luther King Jr. wari ku isonga mu baharanira uburenganzira bw’abaturage muri Amerika, yavuze amagambo azwi cyane muri disikuru yatanze agira ati “mfite icyizere.” Yakoresheje ayo magambo akangura ubwenge maze avuga iby’inzozi ze cyangwa icyizere yari afite, cy’uko hari igihe abantu bazabaho batarangwa n’urwikekwe rushingiye ku bwoko. Nubwo ayo magambo yayabwiye abantu bo muri Amerika, igitekerezo cye cyakiriwe neza n’abantu bo mu bihugu byinshi.
Ku itariki ya 20 Ugushyingo 1963, ni ukuvuga nyuma y’amezi atatu King atanze iyo disikuru, ibihugu birenga 100 biri mu Muryango w’Abibumbye byemeje ibikubiye mu Itangazo Mpuzamahanga ryo Kuvanaho Ivangura Ryose Rishingiye ku Bwoko. Mu myaka ibarirwa muri za mirongo yakurikiyeho, hari andi masezerano yagiye asinywa. Ese nubwo abantu bakoze ibishoboka byose ngo ivangura ricike, hari icyo baba baragezeho?
Ku itariki ya 21 Werurwe 2012, Umunyamabanga Mukuru w’Umuryango w’Abibumbye Ban Ki-moon, yaravuze ati “hasinywe amasezerano menshi, hashyirwaho n’amategeko mpuzamahanga agamije gukumira no kurwanya ivangura ry’amoko, ihohoterwa n’ibindi bikorwa bitarangwa n’ubworoherane. Nyamara abantu babarirwa muri za miriyoni bo hirya no hino ku isi bakomeje kwibasirwa n’ivangura ry’amoko.”
Nubwo hari ibihugu byagize icyo bigeraho mu kurwanya urwikekwe rushingiye ku moko n’urushingiye ku bindi bintu, abantu baracyibaza bati “ese koko ibyagezweho byatumye iyo mitekerereze yashinze imizi mu bantu icika, cyangwa ahubwo byatumye abantu baterekana ku mugaragaro ko bafite urwikekwe?” Hari abumva ko ibyagezweho byatumye ivangura rikumirwa, ariko ko bidashobora guca urwikekwe burundu. Kubera iki? Ni ukubera ko ivangura ari igikorwa kigaragara kandi kigahanwa n’itegeko, naho urwikekwe rukaba rudashobora gucika bitewe n’uko ruba imbere mu mutima w’umuntu no mu bitekerezo bye, ibyo ukaba udashobora kubishyiriraho amategeko abihana.
Ku bw’ibyo, kugira ngo urwikekwe ruranduranwe n’imizi yarwo, ntihagombye gufatwa ingamba zigamije gusa kurwanya ibikorwa by’ivangura, ahubwo hagombye no gufatwa ingamba zigamije gufasha abantu guhindura imitekerereze n’imyumvire ku birebana n’uko babona abandi. Ese ibyo byashoboka? Niba byashoboka se byagerwaho bite? Reka turebe inkuru zimwe na zimwe z’ibyabayeho ziri budufashe kubona ko abantu bashobora guhinduka, n’icyabibafashamo.
BIBILIYA YABAFASHIJE KUREKA URWIKEKWE
Linda: Navukiye muri Afurika y’Epfo. Kubera ko ndi umuzungu, numvaga ko nduta abirabura bose bo muri Afurika y’Epfo, nkumva ko abantu nk’abo ari injiji, ko atari abo kwiringirwa kandi ko bagomba kuba abagaragu b’abazungu. Sinari nzi ko burya mfite urwikekwe. Icyakora ubwo natangiraga kwiga Bibiliya, nahinduye imitekerereze. Namenye ko “Imana itarobanura ku butoni,” kandi ko umutima ari wo w’ingenzi kuruta ibara ry’uruhu cyangwa ururimi umuntu avuga (Ibyakozwe 10:34, 35; Imigani 17:3). Umurongo w’Ibyanditswe wo mu Bafilipi 2:3 wamfashije kubona ko ninumva ko umuntu wese anduta, nzashobora kwivanamo urwikekwe. Gukurikiza ayo mahame ya Bibiliya byamfashije kwita ku bandi ntitaye ku ibara ry’uruhu. Ubu rwose urwikekwe nahoranye rwarashize.
Michael: Kubera ko narerewe mu karere kari kiganjemo abazungu bo muri Ositaraliya, nagiriraga urwikekwe rukabije abantu bakomoka muri Aziya, cyane cyane Abashinwa. Iyo nabaga ntwaye imodoka nkabona umuntu usa n’Umunyaziya, namanuraga ikirahuri cy’imodoka, nkamukankamira mubwira nti “subira iwanyu wa Munyaziya we!” Nyuma yaho igihe natangiraga kwiga Bibiliya, nasobanukiwe uko Imana ibona abantu, nza kubona ko ibakunda ititaye ku gihugu bakomokamo cyangwa isura yabo. Urwo rukundo rw’Imana rwankoze ku mutima, nitoza gukunda abantu, nikuramo urwango nari mfite. Kuba narahindutse bene ako kageni biratangaje. Ubu nishimira cyane kwifatanya n’abantu bo mu bihugu byose kandi bakuriye mu mimerere itandukanye. Ibyo byatumye ndushaho kwishimira ubuzima kandi bimpesha umunezero mwinshi.
Sandra: Mama yakomokaga mu mugi witwa Umunede wo muri leta ya Delta muri Nijeriya, naho umuryango wa data ugakomoka muri leta ya Edo, aho bavuga ururimi rw’icyesani. Ibyo bintu bari batandukaniyeho byatumye abagize umuryango wa data bagirira mama urwikekwe rukabije kugeza igihe yapfiriye. Nahise ndahira ko nta mishyikirano nzagirana n’umuntu wese uvuga ururimi rw’icyesani, kandi ko ntazigera nshakana n’umuntu ukomoka muri leta ya Edo. Ariko igihe natangiraga kwiga Bibiliya, imyumvire yanjye yatangiye guhinduka. Naribajije nti “none se ko Bibiliya ivuga ko Imana itarobanura ku butoni, kandi ko umuntu wese uyitinya ari we yemera, kuki jye nakwanga abantu mbaziza akarere bakomokamo cyangwa ururimi rwabo?” Naje guhindura imitekerereze, maze niyunga n’abo mu muryango wa data. Gushyira mu bikorwa amahame yo muri Bibiliya byatumye ngira ibyishimo n’amahoro yo mu mutima. Nanone byamfashije kubana neza n’abandi ntitaye ku mimerere bakuriyemo, ubwoko bwabo, ururimi bavuga cyangwa igihugu bakomokamo. Mwaba muzi umugabo nashakanye na we? Akomoka muri leta ya Edo kandi avuga ururimi rw’icyesani!
Kuki Bibiliya yashoboye gufasha abo bantu n’abandi benshi kurandura urwango n’urwikekwe byari byarashinze imizi mu mitima yabo? Ni uko Bibiliya ari Ijambo ry’Imana. Ifite ubushobozi bwo guhindura imitekerereze y’umuntu n’uko abona abandi. Bibiliya igaragaza ikintu kizatuma urwikekwe rucika burundu.
UBWAMI BW’IMANA BUZAVANAHO URWIKEKWE BURUNDU
Ubumenyi bwo muri Bibiliya bushobora kudufasha kurandura urwikekwe n’urwango byashinze imizi. Ariko hari ibindi bintu bibiri bigomba kuvaho kugira ngo urwikekwe rucike burundu. Icya mbere ni icyaha no kudatungana. Bibiliya igaragaza neza ko “nta muntu udacumura” (1 Abami 8:46). Ku bw’ibyo, imihati twashyiraho yose, turwana intambara nk’iyo intumwa Pawulo yarwanaga, ubwo yandikaga ati “iyo nifuza gukora icyiza, ikibi kiba kiri kumwe nanjye” (Abaroma 7:21). Ubwo rero, hari igihe umutima wacu udatunganye uturukamo “ibitekerezo bibi,” bishobora gutuma tugira urwikekwe.—Mariko 7:21.
Icya kabiri, ni ingaruka Satani Umwanzi atugiraho. Bibiliya ivuga ko Satani ari “umunyabinyoma,” kandi ko ‘ayobya isi yose ituwe’ (Yohana 8:44; Ibyahishuwe 12:9). Ibyo byumvikanisha impamvu urwikekwe rwogeye cyane n’impamvu abantu badashobora kureka burundu urwango, ivangura, jenoside n’urwikekwe rushingiye ku bwoko, ku rwego rw’imibereho no ku idini.
Ku bw’ibyo, kugira ngo urwikekwe rucike burundu, Satani Umwanzi, icyaha no kudatungana bigomba kubanza kuvanwaho. Bibiliya igaragaza ko Ubwami bw’Imana buzabivanaho.
Yesu Kristo yigishije abigishwa be gusenga Imana bagira bati “Ubwami bwawe nibuze. Ibyo ushaka bikorwe mu isi nk’uko bikorwa mu ijuru” (Matayo 6:10). Ubwami bw’Imana buzavanaho burundu akarengane kose, hakubiyemo urwikekwe n’ibikorwa byose bitarangwamo ubworoherane.
Ubwami bw’Imana nibuza bugatangira gutegeka isi, Satani ‘azabohwa’ yamburwe ubushobozi bwe bwose, kugira ngo ‘atongera kuyobya amahanga’ (Ibyahishuwe 20:2, 3). Icyo gihe ni bwo hazabaho umuryango w’abantu cyangwa “isi nshya,” iyo “gukiranuka kuzabamo.” *—2 Petero 3:13.
Abazaba muri iyo si ikiranuka kandi itarangwamo icyaha, bazagezwa ku butungane, bavanwe mu bubata bw’icyaha (Abaroma 8:21). Abo bayoboke b’Ubwami bw’Imana ‘ntibazangiza kandi ntibazarimbura,’ bitewe n’uko “isi izuzura ubumenyi ku byerekeye Yehova” (Yesaya 11:9). Abantu bose baziga inzira za Yehova Imana kandi bigane imico ye yuje urukundo. Icyo gihe urwikekwe ruzaba rucitse burundu, “kuko Imana itarobanura ku butoni.”—Abaroma 2:11.
^ par. 17 Niba wifuza ibindi bisobanuro ku birebana n’Ubwami bw’Imana n’icyo buzakora, reba igice cya 3, 8 n’icya 9 mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova.


text:
Abagabo batari bakeya batangazwa cyane no kubona abagore babo nyuma yo gutera akabariro bahise bisinzirira. Akenshi hari ubwo umugabo akeka ko umugore we abitewe no kumwanga ariko impuguke yitwa Daniel Kruger wo muri Leta ya Pennsylvanie yo yemeza ko ibyo biterwa n’uko uwo mugore aba agukunda byasaze.
Nyuma yo gutera akabariro benshi bahita bisinzirira
Mu nyigo y’uyu mugabo, Daniel Kruger, uko uwo ukunda nyuma yo gutera akabariro biba bigaragaza uburyo yifuza guhorana nawe kurusha abandi bose.
Mu nkuru dukesha urubuga rwa 7sur7 iyo nyigo yerekanye ko abagore aribo batwarwa cyane no guhondobera ndetse bagahita basinzira bapfumbaswe n’abagabo babo ndetse basa n’ababateye umugongo.
Ibyo abagabo benshi bakeka ko uwo bashakanye aba abikoze kubera urwango cyangwa se kudashaka gusubira muri icyo gikorwa ahubwo ugasanga abagabo badahita basinzira bagihatiriza ngo barebe niba bishoboka ko uwo bashakanye yakongera kumwemerera bakongera gusubira mu bihe byiza.
Video Abakobwa Beza
Gusinzira nyuma yo gutera akabariro ni ikimenyetso cy’uko uwo mwari kumwe koko agukunda
Abagabo batari bakeya batangazwa cyane no kubona abagore babo nyuma yo gutera akabariro bahise bisinzirira. Akenshi hari ubwo umugabo akeka ko umugore we abitewe no kumwanga ariko impuguke yitwa Daniel Kruger wo muri Leta ya Pennsylvanie yo yemeza ko ibyo biterwa n’uko uwo mugore aba agukunda byasaze.
Labels: urukundo


text:
Umuhango wo kwicaza Myr Antoni Kambanda ku intebe y’ubuyobozi bwa Arkidiyosezi ya Kigali wabereye mu gitambo cy’Ukarisitya cyaturiwe muri Stade Amahoro, ku wa 27/01/2019.
Uyu muhango witabiriwe n’imbaga y’abakristu baturutse imihanda yose, Intumwa ya Papa mu Rwanda, Myr Andrzej JOZWOWIC ; abapadiri baturutse hirya no hino mu Rwanda, Abepiskopi gatolika bo mu Rwanda no mu bihugu duturanye, Abayobozi b’amatorero anyuranye mu Rwanda ndetse na Perezida wa Repubulika n’abayobozi b’inzego za Leta batandukanye.
Mu ijambo rye, Prezida Paul Kagame, wari umushyitsi mukuru muri uyu muhango, yifurije imirimo myiza Myr arkiyepiskopi Antoni Kambanda, kandi amwizeza kuzamufasha mu butumwa bwe by’umwariko amwemerera kuzamufasha umushinga wo kubaka Catedrerali nshya. Yagize ati :”Tuzubaka catedrali nziza, nshya. Kandi icyo gihe nibikunda twazayubaka ahandi hashya. Ibyo bizava mu bushake bwa Kiliziya cyangwa mu bwimvikane tuzaba twagize mu buryo bwo kugira ngo dutere inkunga mu rwego rwo kugera kuri icyo cyifuzo kandi bidatinze”.
Perezida Kagame, yavuze ko ibiganiro yagiranye na Papa Fransisko ubwo yaherukaga i Vatikani (muri Werurwe 2017), byavuyemo no gusaba imbabazi ku byo Kiliziya itatunganyije neza mu mateka y’uRwanda, ari intambwe ikomeye “twese dusabwa kuyubakiraho mu mbufatanye kungira ngo imibanire ya Kiliziya n’igihugu cyacu n”izindi nzego harimo n’iza Leta, irusheho gusobanuka tudashingiye ku mateka ahubwo kuri ejo heza twese twifuza”.
Yasabye ko inyigisho za Papa zashyirwa mu ngiro “zikubakwa mu mitima yacu nk’abahiyimana ndetse n’abemera”, kandi “Kiliziya igakomeza kuba umufatanyabikorwa mu kubaka uRwanda no gusigasira umusingi w’ubumwe n’ubwiyunge”, ari wo shingiro ryo kwiyubaka kw’Abanyarwanda.
Asoza, yashimiye Intumwa ya Papa mu Rwanda, Imyifatire n’imiyoborere myiza agirana na bangenzi be, amusaba no kumugereza kuri papa Fransisko ubutumwa bw’ishimwe bw’uko mu masengesho ye atibagirwa uRwanda.
Myr Thadeyo yicaje Myr Antoni umusimbuye, ku ntebe kandi amwizeza kumuba hafi no ku mugira inama.
Mu ijambo rye, Myr Thadeyo Ntihinyurwa, arkiyepiskopi ugiye mu kiruhuko cy’izabukuru, yashimiye Kiliziya yamwizeye akamuragiza abana bayo ikunda. Ashimira Leta n’abayobozi bamubaye hafi, bakamufasha mu buryo butandukanye gukora ubutumwa yahawe na Kiliziya. Yijeje Myr Antoni kambanda kumuba hafi no ku mugira inama, asaba abakristu kumwakiriza amashyi n’ impundu nyinshi.
Myr Tadeyo amaze kwereka Myr Antoni Kambanda no kumwicaza ku ntebe y’ubuyobozi, yamushyikirije inkoni nk’ikimenyetso cy’umurimo w’ubushumba yatorewe na Kiliziya, kugira ngo ayobore ubushyo yaragijwe.
Uyu muhango wakurikiwe no kuramukanya mbere na mbere n’intumwa ya Papa mu Rwanda n’abepiskopi bose bari aho, nyuma Myr Antoni ajya guhobera Perezida wa Rebuburika, abona kunamirwa n’abapadiri bose bakorera ubutumwa muri Arkidiyosezi ya Kigali, nk’ikimenyetso cyo kuyoboka.
Mgr Kambanda azita by’umwihariko ku busugire bw’Umuryango
Myr Antoni Kambanda, mu ijambo rye, yashimiye Imana ibyiza yamugiriye n’umuryango we, ayitura abatubereye ibitambo bose kugira ngo ibyo bigerweho. Yashimiye Papa icyizere yamugiriye. Ashimira na Perezida wa Repubulika umubano mwiza afitanye na Kiliziya y’u Rwanda n’iy’isi yose, by’umwihariko amushimira kuba yaje kwifatanya nawe muri ibi birori.
Myr Kambanda yavuze ko azaharanira byimazeyo ko abantu bagira ubuzima bwiza bwa roho n’ubw’umubiri, ati "Roho nzima itura mu mubiri muzima". Ahandi azashyira imbara ni mu kwimakaza ihame ry’ubumwe n’ubwiyunge bw’Abanyarwanda, kurengera ibidukikije no kwita ku muryango.
Yashimiye Perezida ko Leta yahagurukiye kwita ku muryango, amwizeza ubufatanye busesuye bwa Kiliziya mu kurengera ubusugire bw’umuryango. Ubutumwa bwe buzibanda nanone ku rubyiruko, kugira ngo rugire indangagaciro z’ubukristu, ruzavemo abagabo n’abagore bubaka umuryango mwiza.
Asoza ijambo rye, yashimiye abakirisitu ba diyosezi ya Kibungo uburyo bamufashije mu butumwa bwe.
DOCICO/CEPR


text:
Mu butumwa bwari mu mashusho yoherejwe kuwa kane tariki ya 31 ukwakira 2019, papa Francis yagarutse ku busobanuro bw’urupfu, abaza niba bikwiye ko buri wese yakabaye yibaza ku rupfu.
Papa Francis yohereje ubutumwa bukubiye muri video kubari bitabiriye inama ya kane y’urubyiruko y’isi (4th World Meeting of Young People), iyi nama itegurwa na World ORT na Scholas Occurrentes.
Ikaba yaratangiriye mu mujyi wa Mexico kuwa 28 ukwakira 2019, yarangiye kuwa kane.
Mu butumwa Papa Francis yatanze yibanze “ku iherezo”, yakoresheje amagambo afitanye isano n’ayindimi zo mu Baroma nka el final na el fin akaba avuga ibintu by’igihe gito.
“kwibaza iby’urupfu ni ikibazo cyakabaye kibazwa mu buzima” Papa Francis yasubiyemo kenshi icyo gitekerezo kugira ngo cyumvikane neza “urupfu rutuma ubuzima bukomeza kuba buzima.”
Mu rugero yatanze yavuze ko “Iherezo ry’intego” ariryo rituma inkuru zandikwa cyangwa amarange asigwa. Papa Francis yasabye abanyeshuri bo mu mujyi wa Mexico kwitondera buri mwanzuro bafata mu buzima bwabo bwa buri munsi, nko mubyo bavuga n’ibyo batekereza.
“Ubuzima ni ubwuje ibyiyumviro, kwibaza no gutekereza bihoraho”
Nyiributungane Francis yakomeje avuga ko urupfu rwica “ Ibintu biturwanya” rukatwigisha kuba twajya mu bindi bintu by’ubuzima twakabaye twitaho. Ibi biduha icyizere cyo kuba twava muri ibyo biturwanya tukumva ko tutagomba gucika intege cyangwa se ngo tugwe, tukumva ko hari umuntu ugiye kudufata imbere n’inyuma.
Yavuze ko kutamenya neza iherezo ry’ubuzima bituma twumva ntaho tuzagera, ariko nanone bituma dutega amatwi abandi tukumva ko hari ibyo twafatanya kubaka.
“Ntagishya munsi y’izuba”
Papa Francis yongeye kugaruka ku mwimerere w’ubumuntu bw’ubu. “Isi yamaze kuremwa, kandi buri kimwe kiyibamo cyamaze gusobanturwa.” sosiyete (societe) yanga kuva mu bibazo bidasubizwa, bagafata ibitekerezo by’ibyo bibazo nk’ibintu byubakitse kandi byamaze gusobanuka.
Papa yavuze ko uyu munsi isi ishyira imbere ubwigenge bwa muntu, kumva ko umuntu yihagije, akumva ko ibitekerezo bye aribyo byagenderwaho. Nyamara abantu birengangiza ko ibyo byose bifite iherezo.
Papa yasoje avuga ko umuco wo kwiyibagiza urupfu utuma umuntu atangira gucika intege ndetse akanapfa. Yagize ati “ uwiyibagiza urupfu abayatangiye gupfa.”
Yashimiye abanyeshuri bitabiriye iyi nama, kuko bari bafite umuhate wo guhangana no kwibaza k’urupfu.